(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ςΓ΄

Παρασκευή, 14 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Παπανδρέου , σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 17 Μαρτίου 2025., σελ.   
2. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Κρίσιμη κατάσταση λόγω αποδυνάμωσης του Αναισθησιολογικού Τμήματος του Γενικού Νοσοκομείου Κομοτηνής», σελ.   
 ii. με θέμα: « Άμεση ανάγκη για τη σύσταση νομικού προσώπου δημοσίου δικαίου ψυχολόγων», σελ.   
 iii. με θέμα: «Για την άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων (ΚοιΚεΨΥΠΕ) Ηρακλείου (πρώην Ιατροπαιδαγωγικό) και της Παιδοψυχιατρικής Κλινικής του ΠΑΓΝΗ», σελ.   
 β) Προς τον Υπουργό Περιβάλλοντος και Ενέργειας, με θέμα: «Να απαγορευτεί η κατασκευή και λειτουργία σταθμού αποθήκευσης-αεριοποίησης υγροποιημένου φυσικού αερίου στον Παγασητικό Κόλπο»., σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση σχεδίου νόμου: ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών κατέθεσαν στις 13-3-2025 σχέδιο νόμου: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής», σελ.   
2. Κατάθεση σχεδίου νόμου: Οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εξωτερικών, Εσωτερικών, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Τουρισμού, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 13-3-2025 σχέδιο νόμου: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) ? Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) " Ηλεκτρονική εφαρμογή my street" " Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΠΛΑΚΙΩΤΑΚΗΣ Ι. , σελ.   
  
Β. Επί των επικαίρων ερωτήσεων:  
  
 ΑΧΜΕΤ Ι. , σελ.   
 ΒΑΡΤΖΟΠΟΥΛΟΣ Δ. , σελ.   
 ΓΕΩΡΓΙΑΔΗΣ Σ. , σελ.   
 ΜΕΤΑΞΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΣΔΟΥΚΟΥ Α. , σελ.   
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϞΓ΄

Παρασκευή 14 Μαρτίου 2025

Αθήνα, σήμερα στις 14 Μαρτίου 2025, ημέρα Παρασκευή και ώρα 9.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-3-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΒ΄ συνεδριάσεώς του, της Πέμπτης 13 Μαρτίου 2025, σε ό,τι αφορά την ορκωμοσία, σύμφωνα με το άρθρο 33 του Συντάγματος, του εκλεγέντος Προέδρου της Δημοκρατίας κ. Κωνσταντίνου Τασούλα)

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 17 Μαρτίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 623/8-3-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Ιωάννη Τσίμαρη προς την Υπουργό Παιδείας, Θρησκευμάτων και Αθλητισμούμε θέμα: «Μετατροπή 34ου Νηπιαγωγείου Ιωαννίνων σε Πειραματικό και οι συμβατικές υποχρεώσεις παραχώρησης του ακινήτου».

2. Η με αριθμό 636/10-3-2025 επίκαιρη ερώτηση της Βουλευτού Κοζάνης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Καλλιόπης Βέττα προς τον ΥπουργόΠεριβάλλοντος και Ενέργειαςμε θέμα: «Ασφυκτιά η Γαλατινή από την ανεξέλεγκτη αδειοδότηση των ΑΠΕ».

3. Η με αριθμό 630/10-3-2025 επίκαιρη ερώτηση του Βουλευτή Αχαΐας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Καραθανασόπουλου προς τον Υπουργό Κλιματικής Κρίσης και Πολιτικής Προστασίαςμε θέμα: «Για τις ζημιές στoν Δήμο Αργοστολίου από τις πλημμύρες την 13η Φεβρουαρίου 2025 - Μέτρα αντιπλημμυρικής προστασίας και αποκατάστασης - ανακούφισης των πληγέντων στην Τοπική Κοινότητα (Τ.Κ.) Περατάτων της Δημοτικής Ενότητας (Δ.Ε.) Λειβαθούς του Δήμου Αργοστολίου».

4. Η με αριθμό 619/4-3-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπαπρος τον Υπουργό Υποδομών και Μεταφορών με θέμα: «Κατάργηση εκδοτηρίων σε 34 Σιδηροδρομικούς Σταθμούς σε όλη την Ελλάδα».

5. Η με αριθμό 628/10-3-2025 επίκαιρη ερώτηση της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου, προς τηνΥπουργό Παιδείας, Θρησκευμάτων και Αθλητισμού με θέμα: «Αδιαφάνεια και αναξιοκρατία στο σύστημα μεταθέσεων και αποσπάσεων των εκπαιδευτικών των μουσικών σχολείων».

6. Η με αριθμό 646/10-3-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Πλεύσης Ελευθερίας κ. Γεωργίας Κεφαλά προς τον Υπουργό Κλιματικής Κρίσης και Πολιτικής Προστασίας με θέμα: «Αστοχίες στη διαχείριση των ελικοπτέρων τύπου “SUPER PUMA’’ της Πυροσβεστικής υπηρεσίας και αδιαφανείς πρακτικές».

7. Η με αριθμό 624/9-3-2025 επίκαιρη ερώτηση του Βουλευτή Β΄ Πειραιώς της Κοινοβουλευτικής Ομάδας των Σπαρτιατών κ. Αλέξανδρου Ζερβέα προς τον Υπουργό Εξωτερικών με θέμα: «Το καθεστώς του Αλ Σάρα σφάζει αμάχους στην Συρία. Κραυγή αγωνίας από τους Ελληνορθοδόξους της περιοχής».

8. Η με αριθμό 631/10-3-2025 επίκαιρη ερώτηση του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά προς την Υπουργό Παιδείας, Θρησκευμάτων και Αθλητισμού με θέμα: «Οικονομική και υλικοτεχνική υποστήριξη της Ελληνικής Κοινότητος Μείζονος Μόντρεαλ (ΕΚΜΜ), εις τον Καναδά, δια την ανέγερση Γυμνασίου Σχολείου».

B. ΕΠΙΚΑΙΡΕΣ ΕΡΩΤΗΣΕΙΣ δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 625/10-3-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Άμυναςμε θέμα: «Άμεση άρση των περιορισμών υλοτομίας εντός της Ζώνης Ασφάλειας Προκάλυψης (0-500 μ.) της περιοχής των Δασαρχείων Δράμας και Κάτω Νευροκοπίου και επαναφορά της εδώ και πάνω από 30 έτη ισχύουσας κατάστασης».

2. Η με αριθμό 639/10-3-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Ψυχογιού προς τον Υπουργό Υγείας με θέμα: «Σωστή και πλήρη λειτουργία και όχι εγκατάλειψη του Πολυδύναμου Περιφερειακού (Π.Π.) Ιατρείου Καλιάνων ζητούν σύσσωμοι οι τοπικοί φορείς της Δημοτικής Ενότητας (ΔΕ) Στυμφαλίας».

3. Η με αριθμό 635/10-3-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς τον ΥπουργόΥποδομών και Μεταφορώνμε θέμα: «Προβλήματα ασφαλείας στην κατασκευή της σήραγγας της γραμμής 4 του Μετρό».

4. Η με αριθμό 620/4-3-2025 επίκαιρη ερώτηση της Βουλευτού Β2΄Δυτικού Τομέα Αθηνών της Κοινοβουλευτικής Ομάδας της Ελληνικής Λύσης κ. Μαρίας Αθανασίου προς την Υπουργό Εργασίας και Κοινωνικής Ασφάλισηςμε θέμα: «Ανάγκη για θεσμοθέτηση της προσμέτρησης στις συντάξιμες αποδοχές του χρόνου εργασίας των συνταξιούχων του Δημοσίου με καθεστώς αυτοαπασχολούμενου».

5. Η με αριθμό 647/10-3-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτημε θέμα: «Η Αστυνομική Βία απέναντι στην πορεία της 8ης Μάρτη για τα Δικαιώματα των Γυναικών».

6. Η με αριθμό 627/10-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Φραγκίσκου Παρασύρη προς τον Υπουργό Υποδομών και Μεταφορώνμε θέμα: «Οδική σύνδεση Αεροδρομίου Καστελλίου με Μεσαρά και Νότιο Τμήμα του Ηρακλείου».

7. Η με αριθμό 640/10-3-2025 επίκαιρη ερώτηση του Βουλευτή Α’ Ανατολικής Αττικής της Κοινοβουλευτικής Ομάδας του ΣΥΡΙΖΑ -Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορώνμε θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

8. Η με αριθμό 641/10-3-2025 επίκαιρη ερώτηση της Βουλευτού Β΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Διαμάντως Μανωλάκου, προς τον Υπουργό Περιβάλλοντος και Ενέργειαςμε θέμα: «Πολύ σοβαρές και επικίνδυνες εξελίξεις με την Oil One».

9. Η με αριθμό 621/5-3-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλουπρος τον Υπουργό Ψηφιακής Διακυβέρνησηςμε θέμα: «Χωρίς την υποσχεθείσα σύζευξη με τις αρμόδιες αρχές και υπηρεσίες η πλατφόρμα δήλωσης περιουσιακής κατάστασης».

10. Η με αριθμό 648/10-3-2025 επίκαιρη ερώτηση της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Υποδομών και Μεταφορώνμε θέμα: «Οι πρωθυπουργικές εξαγγελίες για τον σιδηρόδρομο».

11. Η με αριθμό 642/10-3-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικώνμε θέμα: «Δασμοί ΗΠΑ στην ΕΕ. Ποια είναι η προετοιμασία της Κυβέρνησης;».

12. Η με αριθμό 643/10-3-2025 Επίκαιρη Ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικώνμε θέμα: «O κίνδυνος απώλειας πόρων από το Ταμείο Ανάκαμψης και Ανθεκτικότητας προ των πυλών».

13. Η με αριθμό 644/10-3-2025 επίκαιρη ερώτηση του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμωνμε θέμα: «Ελλιπής ενημέρωση και στενά χρονικά περιθώρια αποκλείουν πληττόμενες καλλιέργειες από το Μέτρο 23».

14. Η με αριθμό 645/10-3-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Άρση Επικινδυνότητας για το χωριό της Βρίσας».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 14 Μαρτίου 2025 ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 626/10-3-2025 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη, οι υπ’ αριθμόν 633/10-3-2025 και 638/10-3-2025 επίκαιρες ερωτήσεις θα απαντηθούν από τον Υφυπουργό Υγείας κ. Δημήτρη Βαρτζόπουλο και η υπ’ αριθμόν 632/10-3-2025 επίκαιρη ερώτηση θα απαντηθεί από την Υφυπουργό Περιβάλλοντος και Ενέργειας κ. Αλεξάνδρα Σδούκου.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων της διαδικασίας όσο και οι ερωτώντες Βουλευτές.»

Ξεκινάμε με την πρώτη με αριθμό 626/10-3-2025 επίκαιρη ερώτηση πρώτου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ -Κινήματος Αλλαγής κ. Ιλχάν Αχμέτ προς τον Υπουργό Υγείας με θέμα: «Κρίσιμη κατάσταση λόγω αποδυνάμωσης του Αναισθησιολογικού Τμήματος του Γενικού Νοσοκομείου Κομοτηνής».

Παρακαλώ, έχετε τον λόγο.

**ΙΛΧΑΝ ΑΧΜΕΤ:** Καλημέρα, κύριε Πρόεδρε, καλημέρα κύριοι Υπουργοί.

Κύριε Υπουργέ μου, καλημέρα. Αν και στη δευτερολογία μου θα αναφερθώ για την τραγική κατάσταση που επικρατεί και την πλήρη εγκατάλειψη των νοσοκομείων στην Περιφέρεια Ανατολικής Μακεδονίας και Θράκης και στα πέντε νοσοκομεία, τώρα θα αναφερθώ στη συγκεκριμένη επίκαιρη ερώτηση.

Κύριε Υπουργέ, στο Σισμανόγλειο Γενικό Νοσοκομείο Κομοτηνής υπάρχει έντονη ανησυχία για την κατάσταση που έχει διαμορφωθεί στο Αναισθησιολογικό Τμήμα, λόγω της συστηματικής μετακίνησης γιατρών προς το Νοσοκομείο Ξάνθης. Ξέρετε, πρόκειται για μια τακτική του Υπουργείου Υγείας, η οποία είναι, όμως, εξαιρετικά επικίνδυνη τόσο για τους ασθενείς, αλλά και για τους ίδιους τους γιατρούς, απειλώντας τη λειτουργία του ίδιου του ΕΣΥ.

Προς τούτο σας επισημαίνω ότι το Γενικό Νοσοκομείο Κομοτηνής έχει, ήδη, υποστεί σημαντική αφαίμαξη προσωπικού προς το Νοσοκομείο Ξάνθης, μέσω μακροχρόνιας απόσπασης γιατρού αναισθησιολόγου, καθώς και με συνεχείς ημερήσιες μετακινήσεις γιατρών άλλων ειδικοτήτων. Όμως, το Αναισθησιολογικό Τμήμα του Νοσοκομείου Κομοτηνής αναγνωρίζεται σήμερα ως άκρως πετυχημένο, το οποίο δίνει καινοτόμες λύσεις και εξυπηρετεί τους πολίτες, ιδίως ασθενείς και με το Κέντρο Πόνου, το οποίο έχει και ραγδαία αύξηση του αριθμού των τακτικών χειρουργείων, καθώς εξυπηρετεί και επείγοντα περιστατικά. Όμως, αυτή η βίαιη μετακίνηση προσωπικού και η κατ’ εξακολούθηση κάλυψη αναγκών του γειτονικού Νομού Ξάνθης από το προσωπικό του Αναισθησιολογικού Τμήματος είναι κατ’ αρχάς μια πολιτική πράξη δική σας, δηλαδή του Υπουργείου Υγείας.

Με δεδομένο ότι, παρά τις επανειλημμένες προκηρύξεις στο Νοσοκομείο Ξάνθης, δεν ανταποκρίνονται και δεν γίνονται δεκτές αυτές οι προσλήψεις, το πρόβλημα γίνεται όλο και μεγαλύτερο.

Ερωτάστε: Κατ’ αρχάς, προτίθεστε να αποφασίσετε άμεσα την οριστική παύση της μετακίνησης αναισθησιολόγων από το Γενικό Νοσοκομείο Κομοτηνής στην Ξάνθη, για την προστασία του Αναισθησιολογικού Τμήματος, το οποίο αποτελεί βασικό πυλώνα για τη δημόσια υγεία στην περιοχή;

Δεύτερον, τι προτίθεστε να κάνετε για την άμεση στελέχωση του Νοσοκομείου Ξάνθης;

Κύριε Υπουργέ, πριν ολοκληρώσω, θέλω να σας προλάβω να σας πω ότι δύο αναισθησιολόγοι -γιατί μαντεύω τι θα απαντήσετε- του Νοσοκομείου Κομοτηνής δέχτηκαν -σας ενημερώνω- να μετακινηθούν και να κάνουν δύο εφημερίες για τους μήνες Μάρτιο και Απρίλιο στο Νοσοκομείο της Ξάνθης. Δέχτηκαν, δείχνοντας το μέγεθος της επαγγελματικής τους συνέπειας και της κοινωνικής τους ευαισθησίας.

Όμως, τον μήνα Μάιο αυτά τελειώνουν, καθώς οι ώρες πλέον δεν θα μπορούν να καλύπτουν την υπηρεσία τους και το Νοσοκομείο Κομοτηνής κινδυνεύει κατ’ αυτόν τον τρόπο να μείνει ξεκρέμαστο, οπότε περιμένει η τοπική κοινωνία μία απάντηση από εσάς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Αχμέτ.

Θα απαντήσει ο Υπουργός Υγείας κ. Άδωνις Γεωργιάδης.

Παρακαλώ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, κύριε συνάδελφε, ευχαριστώ για την ερώτηση. Επειδή ξέρετε ότι σας εκτιμώ πραγματικά και για το ήθος σας και για την εν γένει κοινοβουλευτική παρουσία, που είναι -θα μου επιτρέψετε αν μπορώ να το πω- αρίστη, το λέω ως συνάδελφος προς συνάδελφο -να μην παρεξηγηθώ-, νομίζω ότι η φράση «είναι διαλυμένα όλα τα νοσοκομεία» είναι υπερβολική. Εγώ δέχομαι ότι τα νοσοκομεία στην περιφέρεια και προφανώς στην Περιφέρεια Μακεδονίας και Θράκης έχουν προβλήματα, όπως έχουν προβλήματα γενικά τα περιφερειακά νοσοκομεία. Ιδιαίτερα δε στην Ξάνθη, όπως ξέρετε, έχουμε κάνει μια πολύ μεγάλη προσπάθεια ως Υπουργείο Υγείας.

Η Ξάνθη ήταν μία από τις περιοχές, κύριε Πρόεδρε, για τις οποίες νομοθετήσαμε όλα τα επιδόματα των άγονων περιοχών. Προκηρύξαμε πάρα πολλές θέσεις μέσω των άγονων διαγωνισμών. Βρήκαμε πολλούς γιατρούς και έχουμε ενισχύσει κατά πολύ το ιατρικό προσωπικό της Ξάνθης. Τα αναλυτικά στοιχεία θα τα έχω σε λίγο και θα τα πω στη δευτερολογία μου, για να είναι καταγεγραμμένα στη Βουλή. Έχουμε αυξήσει τον προϋπολογισμό του νοσοκομείου και το τεράστιο πρόβλημα που είχαμε μέχρι την ημέρα που πήγα στο Υπουργείο Υγείας με τις εφημερίες στην Ξάνθη που δεν έβγαιναν, αν θυμάστε, έχει σε μεγάλο βαθμό θεραπευτεί. Μάλιστα, πρέπει να πω ότι με τη φασαρία που ακούγαμε πέρυσι το καλοκαίρι με τον νόμο που ψηφίσαμε για τους γιατρούς και ο Ιατρικός Σύλλογος Ξάνθης -θα το πω αυτό- «έβαλε πλάτη» στο νοσοκομείο στις κρίσιμές του ώρες.

Άρα, δεν νομίζω ότι είναι δίκαιη μια κριτική προς εμένα ειδικά, ότι ως Υπουργός Υγείας έχω αδιαφορήσει γι’ αυτό το νοσοκομείο. Αντιθέτως, έχω ασχοληθεί πολύ με αυτό το νοσοκομείο. Επαναλαμβάνω, τα υπόλοιπα θέματα θα τα αναφέρω στη δευτερολογία μου.

Έρχομαι, όμως, τώρα στους αναισθησιολόγους που ειδικά μου λέτε. Πρώτα απ’ όλα, να πω ότι οι αναισθησιολόγοι, ως ειδικότητα είναι μία από τις πιο βασικά ελλείπουσες ειδικότητες του ΕΣΥ, οριζόντια και κάθετα. Εδώ να υπενθυμίσω ότι για να αντιμετωπίσουμε αυτό το έλλειμμα, έχουμε αυξήσει κατά πολύ ειδικά τα επιδόματα στους αναισθησιολόγους, έχουμε προκηρύξει πάρα πολλές θέσεις μελών ΔΕΠ αναισθησιολόγων, για να προσελκύσουμε αναισθησιολόγους, και έχουμε κάνει τις παράλληλες ειδικότητες για τους αναισθησιολόγους για να προσελκύσουμε ακόμα περισσότερους ειδικευόμενους αναισθησιολόγους, γιατί αντιλαμβανόμαστε ότι στην ειδικότητα αυτή αντιμετωπίζουμε πραγματικό πρόβλημα. Και, όπως έχει πει και επισήμως η εταιρεία των αναισθησιολόγων, έχουμε μεγάλη πρόοδο το 2024. Πάμε καλύτερα γενικά απ’ ό,τι πηγαίναμε μέχρι το 2023. Αν αυτός ο ρυθμός ισχύσει για το 2025 και το 2026, τότε το 2026 θα έχουμε πλέον πολλούς καινούργιους αναισθησιολόγους που θα βγουν από τις σχολές. Εκεί θα μπορούμε πια να μιλάμε για μια πιο ριζική αντιμετώπιση του προβλήματος.

Πάμε τώρα να πούμε για τις μετακινήσεις ειδικά για την Ξάνθη. Οι μετακινήσεις πραγματοποιούνται προκειμένου να καλυφθούν τα κενά στο πρόγραμμα εφημέρευσης του Αναισθησιολογικού Τμήματος του Γενικού Νοσοκομείου Ξάνθης. Εν προκειμένω, για τον μήνα Φεβρουάριο του 2025 μετακινήθηκαν ιατροί ειδικότητας Αναισθησιολογίας του Γενικού Νοσοκομείου Κομοτηνής στο Γενικό Νοσοκομείο Ξάνθης για την κάλυψη δύο εφημεριών –είναι αυτό που μου είπατε πριν δηλαδή- ενώ για τον μήνα Μάρτιο οι μετακινήσεις αφορούν επίσης την κάλυψη δύο εφημεριών.

Σημειώνεται ότι, σύμφωνα με τον ισχύοντα Οργανισμό του Γενικού Νοσοκομείου Ξάνθης, οι προβλεπόμενες θέσεις ιατρών κλάδου ΕΣΥ ειδικότητας Αναισθησιολογίας είναι επτά, εκ των οποίων καλυμμένες σήμερα είναι μόνο οι δύο. Οι προβλεπόμενες θέσεις ιατρών είναι μόνο τέσσερις, οι οποίες είναι όλες καλυμμένες, ενώ επίσης παρέχει τις υπηρεσίες της και μία ειδικευόμενη γιατρός με παράταση παραμονής. Συνεπώς, τα κενά στο πρόγραμμα εφημέρευσης καλύπτονται από μετακινημένους γιατρούς άλλων νοσοκομείων, ενώ οι μετακινήσεις ιατρικού στρατιωτικού προσωπικού, όπως ξέρετε, έληξαν στις 31-1-2025, σύμφωνα με έγγραφο του Γενικού Στρατιωτικού Νοσοκομείου Εκπαιδεύσεως, που μας είπε ότι αδυνατεί να διαθέσει την παρούσα χρονική στιγμή οποιονδήποτε ιατρό ειδικότητας Παθολογίας και Αναισθησιολογίας.

Άρα, τι έχουμε να αντιμετωπίσουμε; Έχουμε τις Ένοπλες Δυνάμεις που παραδοσιακά ενίσχυαν το προσωπικό, και που μας δηλώνουν ότι αυτήν τη στιγμή δεν μπορούν να το κάνουν. Άρα, ενισχύουν τα κενά. Έχουμε προσκλήσεις, με τα επιδόματα των άγονων και τα επιδόματα των αναισθησιολόγων –έχουμε και επιπλέον επίδομα- που έχουν προκηρυχθεί δύο φορές και δεν έχουν καλυφθεί προς το παρόν. Θα προκηρυχθούν την άλλη εβδομάδα. Και έχουμε πρόβλημα στην εφημέρευση.

Πώς γίνεται να βγάλουμε εφημερίες εάν δεν μετακινηθεί το προσωπικό από άλλα νοσοκομεία; Αν εσείς έχετε να μου προτείνετε έναν άλλο τρόπο, να το κάνουμε. Πάντως για να το ξέρετε, θα σας πω το εξής. Στην πρόσκληση των άγονων περιοχών που θα βγάλουμε την άλλη εβδομάδα, εκ νέου συμπεριλαμβάνεται και η Ξάνθη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, ευχαριστώ πολύ για τα καλά σας λόγια. Ξέρετε ότι αυτή η εκτίμηση είναι αμοιβαία, και το λέω και ως συνάδελφος. Και πραγματικά αναγνωρίζω ότι όλοι με καλή πρόθεση βρισκόμαστε σε αυτήν την Αίθουσα και προσπαθούμε να βοηθήσουμε τους συμπολίτες μας.

Όμως, κύριε Υπουργέ, πριν από τρεις ημέρες, στις 11 Μαρτίου 2025, εκδόθηκε ένα δελτίο Τύπου, το οποίο θα καταθέσω στα Πρακτικά, όλων των Ιατρικών Συλλόγων της Ανατολικής Μακεδονίας και Θράκης, και των πέντε, και της Δράμας, της Καβάλας, της Ξάνθης, της Ροδόπης, οι οποίοι ιατρικοί σύλλογοι σάς λένε τα εξής. Καλούνε εσάς, το Υπουργείο Υγείας, καθώς και την 4η ΥΠΕ, σε διάλογο και να καθίσετε να δείτε κάποια θέματα. Λένε στο δελτίο Τύπου ότι επανειλημμένες φορές το ζητούσαν αυτό, αλλά απάντηση δεν πήραν.

Οπότε, εγώ ως Βουλευτής του νομού θα ήθελα -και ξέρω ότι είστε ευαίσθητος, και πρέπει να είστε- αυτή η συνάντηση να γίνει οπωσδήποτε. Οι συγκεκριμένοι ιατρικοί σύλλογοι σάς αναφέρουν συγκεκριμένα για την υποστελέχωση του ιατρικού προσωπικού, για τις αδυναμίες που υπάρχουν στη Δράμα και στην Ξάνθη και στην Ορεστιάδα, και σας αναφέρουν πώς αυτό επηρεάζει τη Ροδόπη. Μιλάνε για κρατική αδράνεια. Όλα αυτά τα λένε αυτοί οι ίδιοι ιατρικοί σύλλογοι.

Σαφέστατα και στην πανδημία και μετά τον χρόνο βοήθησαν όλοι οι ιατρικοί σύλλογοι, όμως δεν μπορεί να στηρίζεται μονίμως στο φιλότιμο των εργαζομένων, των νοσηλευτών και των ιατρών, η λειτουργία ενός νοσοκομείου. Δεν μπορεί να στηρίζεται εκεί. Πρέπει να βρείτε εσείς σαν πολιτική ηγεσία οπωσδήποτε έναν τρόπο, ίσως με ιδιαίτερα κίνητρα, να δεχτούν οι γιατροί να στελεχώσουν αυτά τα νοσοκομεία.

Αναφέρατε πριν από λίγο ότι την άλλη εβδομάδα θα γίνει ξανά προκήρυξη. Αυτό είναι ευχάριστο. Μας ακούνε σήμερα πάρα πολλοί γιατροί, και νέοι που θα αποφοιτήσουν από τα πανεπιστήμια και θα ενδιαφερθούν να έρθουν στην ακριτική Θράκη. Όμως, οι αδυναμίες στο νοσοκομείο μας είναι πασιφανείς.

Περιμένουμε βέβαια, οι Ροδοπαίοι και οι Ροδοπίτισσες, να ολοκληρωθεί το μεγάλο έργο με δωρεά του Ιδρύματος Σταύρος Νιάρχος, το νέο νοσοκομείο, το κόσμημα, που θα γίνει στην Κομοτηνή. Και αυτό το νοσοκομείο που θα γίνει το καινούργιο ελπίζουμε να μην αντιμετωπίζει πάλι τα ίδια προβλήματα στελέχωσης, όπως βέβαια είναι και η δέσμευση από τη Σύμβαση με το Ίδρυμα Ωνάση.

Οπότε, νομίζω ότι κάθε επένδυση σήμερα στο νοσοκομείο της Κομοτηνής έχει ως άμεσο πρακτικό αποτέλεσμα, αυτή η επένδυση η ιατρική, σε προσωπικό, να στελεχώσει και το μεγάλο αυτό δημόσιο νοσοκομείο, το οποίο νομίζω ότι θα είναι ένα από τα μεγαλύτερα νοσοκομεία στα Βαλκάνια, έτσι όπως φαίνεται τουλάχιστον στις προδιαγραφές ίδρυσής του.

Οπότε, κύριε Υπουργέ, στη δευτερολογία σας θα ήθελα συγκεκριμένα να μας πείτε για να ακούσουν οι νοσηλευτές και οι γιατροί και των πέντε περιφερειών, ποια συγκεκριμένα μέτρα σκέφτεστε. Πείτε μας και πώς θα γίνουν αυτές οι προκηρύξεις. Και να πείτε, αν πάλι μέσω αυτών των προκηρύξεων, δεν έχουμε γιατρούς, δεν έρθουν, θα μπορεί να δουλέψει με επικουρικούς; Να μας πείτε πώς μπορεί να δουλέψει. Να μας πείτε και τι μπορεί να γίνει ώστε αυτή η ασφυξία στα νοσοκομεία να τελειώσει.

Σας ευχαριστώ πολύ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεσμεύτηκα στη δευτερολογία μου να σας πω τα στοιχεία, και να κρίνετε εσείς και ο ελληνικός λαός κύριε Πρόεδρε, αν προσπαθούμε να κάνουμε το καθήκον μας ή όχι.

Σε σύγκριση ιατρικού προσωπικού τον Δεκέμβριο του 2019, με τον Δεκέμβριο του 2024 για το Νοσοκομείο Ξάνθης διαπιστώνουμε: Συν επτά ιατροί μέχρι τον Δεκέμβρη του 2023 και συν δεκατέσσερις γιατροί μέχρι τον Δεκέμβριο του 2024. Δηλαδή μόνο στη θητεία μου, κύριε Πρόεδρε, το Νοσοκομείο Ξάνθης πήρε συν δεκατέσσερις γιατρούς. Επίσης, το νοσηλευτικό προσωπικό είναι συν δύο, δεν είναι ιδιαίτερα πολύ, πάντως δεν είναι μείον. Και το λοιπό προσωπικό είναι συν σαράντα τρεις.

Άρα, το προσωπικό του Νοσοκομείου Ξάνθης σήμερα είναι περισσότερο από ό,τι την ημέρα που παραλάβαμε, και ειδικά το 2024, που ήταν η χρονιά της δικιάς μου ευθύνης, έχει πάρει τη μεγαλύτερή του ενίσχυση. Άρα, προφανώς με ενδιαφέρει το νοσοκομείο αυτό.

Να σας πω ότι κάναμε προκήρυξη τον Οκτώβριο του 2024 με τις άγονες, έξι θέσεις. Οι τρεις θέσεις καλύφθηκαν, οι τρεις μένανε άγονες. Τον Δεκέμβριο του 2024 προκηρύξαμε άλλη μία θέση και ανέλαβε άρα τέσσερις. Τώρα κάνουμε έξι θέσεις προκήρυξη, την άλλη εβδομάδα. Ποιες είναι οι έξι θέσεις; Είναι δύο εσωτερικής παθολογίας, δύο αναισθησιολογίας, μία ορθοπεδική και τραυματολογία και μία χειρουργική.

**ΙΛΧΑΝ ΑΧΜΕΤ:** Είναι καλό αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι καλό.

Δεν ξέρω πόσες θα καλυφθούν. Όμως σας ξαναλέω ότι μέσα σε έναν χρόνο που ανέλαβα την ευθύνη του Υπουργείου, ειδικά για την Ξάνθη, έχουμε προσλάβει συν δεκατέσσερις γιατρούς. Τώρα βάζουμε άλλες έξι θέσεις με πολύ ισχυρά κίνητρα, τα μεγαλύτερα που έχουμε δώσει ποτέ.

Άρα, αυτό αποδεικνύει ότι καθόλου δεν περιμένουμε μόνο οι γιατροί και οι ιατρικοί σύλλογοι να βοηθήσουνε. Φυσικά σε μία δυσκολία πρέπει να βοηθάνε και αυτοί. Δεν είναι ντροπή, ούτε είναι κακό. Μια κοινωνία πρέπει να έχει και μια αλληλεγγύη και το κράτος δεν μπορεί πάντα να τα κάνει όλα. Μπορεί και κάποια στιγμή να μην μπορεί να κάνει κάτι. Αυτό δεν σημαίνει ότι είναι ντροπή να βοηθήσει ο ιατρικός σύλλογος, για αυτό άλλωστε και το νομοθέτησα. Δεν σημαίνει, όμως, από την άλλη ότι το κράτος θα περιμένει τον ιατρικό σύλλογο μόνο. Εδώ, όμως, έχουμε έμπρακτη απόδειξη ότι το Υπουργείο Υγείας, ο Υπουργός και το κράτος ενδιαφέρονται.

Και να πούμε και κάτι ακόμα. Μου είπατε γενικά. Δεν μπορώ να σας κάνω ανάλυση όλης της περιφέρειας γιατί δεν μου φτάνει ο χρόνος. Με τη Δράμα έχουμε πιο μεγάλο πρόβλημα απ’ ό,τι με την Ξάνθη. Στη Δράμα έχουμε κάνει πολλές προκηρύξεις, για τους παθολόγους μιλάω πάντα, και είναι πάντα άγονες. Και έτσι το Νοσοκομείο Δράμας έχει μεγάλο πρόβλημα στην εφημερία στην παθολογική.

Για τη Δράμα στο γραφείο μου πριν από μέρες ήρθε ο ιατρικός σύλλογος, μαζί με τον κ. Κυριαζίδη, ήρθαν μαζί με τον αντιπεριφερειάρχη, με τον Πρόεδρο του ιατρικού συλλόγου, με τον Πρόεδρο του νοσοκομείου και βγάλαμε σχέδιο, και μου είπαν τι πιστεύουν ότι πρέπει να κάνω για να πετύχει. Είχαν μαζί τον ΥΠΕάρχη. Αυτά που μας είπανε για τις κλινικές, τα κάναμε. Και τώρα βγάζουμε στην προκήρυξη όλες τις θέσεις που μας ζητήσανε για το νοσοκομείο. Δηλαδή ήρθε ο σύλλογος και μας είπε ότι: «Εμείς πιστεύουμε ότι για να πιάσουμε τις θέσεις που θέλετε, θέλουμε ένα, δύο, τρία, τέσσερα». Τα κάναμε και τα τέσσερα. Θα δούμε αν θα πιάσουμε τις θέσεις. Δεν το ξέρω αυτό.

Εγώ δεν είμαι θαυματοποιός, αλλά ακούω γενικά. Δεν είναι το γραφείο μου κλειστό, κύριε συνάδελφε, ούτε αρνούμαι τον διάλογο με τους εργαζόμενους, παρά την εντύπωση που υπάρχει. Το ανάποδο. Μάλιστα, ήταν και λίγο εντυπωσιακό το ότι όταν έφυγε ο σύλλογος, που δεν είναι προσκείμενος στη Νέα Δημοκρατία, έβγαλε ανακοίνωση ότι «εντυπωσιαστήκαμε, δεν περιμέναμε ότι θα είχαμε τέτοια υποδοχή στο Υπουργείο Υγείας». Κακώς δεν το περίμεναν, γιατί το Υπουργείο Υγείας δικό τους Υπουργείο είναι. Το Υπουργείο Υγείας, κύριε συνάδελφε, δεν είναι του Υπουργού. Των γιατρών, των νοσηλευτών, των ασθενών είναι. Ο Υπουργός έρχεται και παρέρχεται.

Άρα, λοιπόν, ενδιαφερόμαστε για το Νοσοκομείο Ξάνθης εμπράκτως. Στους αναισθησιολόγους έχουμε πραγματικό πρόβλημα. Επαναπροκηρύσσουμε άλλες δύο θέσεις αναισθησιολόγων τώρα. Εάν τα καταφέρουμε, θα έχουμε μεγάλη βελτίωση. Εάν όχι, θα τις ξαναπροκηρύξουμε. Εδώ είμαστε να σκεφτούμε και επιπλέον κίνητρα, αν και επαναλαμβάνω ότι στους αναισθησιολόγους τα κίνητρα είναι ήδη πολύ μεγάλα, γιατί έχουμε και επιπλέον ειδικό κίνητρο για τους αναισθησιολόγους και τα άγονα που είναι διπλά για την ειδικότητα της αναισθησιολογίας.

Τα χρήματα είναι αρκετά, δεν είναι λίγα πια. Δεν μιλάμε για διακόσια και τριακόσια ευρώ παραπάνω, κύριε Πρόεδρε. Μιλάμε ότι για έναν αναισθησιολόγο σε άγονη περιοχή είναι συν 7.200 τον χρόνο που παίρνουν οι άγονες περιοχές και συν το επίδομα του αναισθησιολόγου που είναι άλλα 10.000 τον χρόνο. Εντάξει, δεν είμαστε Ελβετία ούτε Ηνωμένα Αραβικά Εμιράτα. Είμαστε Ελλάδα. Έχουμε κάποιες συγκεκριμένες δυνατότητες οικονομικές. Πάντως έχουμε δώσει μεγάλα κίνητρα για να πάνε αναισθησιολόγοι σε περιοχές όπως η Ξάνθη και θα είμαστε πολύ επίμονοι, με συνεχείς προκηρύξεις, μέχρι να φτάσουμε στον σκοπό μας. Σας διαβεβαιώνω ότι αυτό μας ενδιαφέρει.

Τέλος, πράγματι όταν μέσα στο 2027 γίνει η παραλαβή του νέου Νοσοκομείου Ξάνθης από τη δωρεά του Ιδρύματος Σταύρος Νιάρχος, δεν έχω αμφιβολία ότι όλη η υγειονομική περίθαλψη στην ανατολική Μακεδονία και Θράκη θα είναι διαφορετική, γιατί το νοσοκομείο αυτό δεν θα είναι απλώς ένα ακόμα νοσοκομείο. Θα είναι το μεγαλύτερο νοσοκομείο με διαφορά της περιοχής, με τα πιο σύγχρονα μηχανήματα και τον πιο σύγχρονο εξοπλισμό που μπορεί να φανταστεί άνθρωπος. Δέσμευση του κράτους για να μας κάνει το Ίδρυμα Σταύρος Νιάρχος τη δωρεά είναι εμείς να το στελεχώσουμε, άρα θα έχει και πολύ προσωπικό.

Επειδή, όπως ξέρετε, θα έχει και το νομικό πρόσωπο ιδιωτικού δικαίου, γιατί το σύστημα των νοσοκομείων του «Σταύρος Νιάρχος» θα είναι όπως το Ωνάσειο, δηλαδή αυτού του τύπου τα νοσοκομεία, εκεί έχουμε και άλλες δημοσιονομικές δυνατότητες να δίνουμε κίνητρα, άρα, είμαι βέβαιος πως η λειτουργία του νοσοκομείου αυτού εκεί θα αλλάξει τελείως τον τρόπο προσβάσεως στην υγεία στην περιοχή.

Δεν σας κρύβω ότι είμαι πολύ περήφανος που εγώ, επί θητείας μου, συμβάλλω για να γίνει αυτό, γιατί η Θράκη είναι μια περιοχή που μας ενδιαφέρει, κύριε συνάδελφε, να έχει υψηλές παρεχόμενες υπηρεσίες υγείας και είμαι περήφανος που αυτή η Κυβέρνηση θα καταφέρει αυτό να το κάνει πράξη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι ο Αναπληρωτής Υπουργός Παιδείας, Θρησκευμάτων και Αθλητισμού και οι Υπουργοί Εθνικής Οικονομίας και Οικονομικών και Εξωτερικών κατέθεσαν στις 13-3-2025 σχέδιο νόμου: «Κύρωση της Συμφωνίας Αθλητικής Συνεργασίας μεταξύ της Ελληνικής Δημοκρατίας και της Δημοκρατίας της Αργεντινής».

Επίσης, οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εξωτερικών, Εσωτερικών, Προστασίας του Πολίτη, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Τουρισμού, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 13-3-2025 σχέδιο νόμου: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) – Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) – Ηλεκτρονική εφαρμογή “my street” – Ρυθμίσεις για την προώθηση του ψηφιακού μετασχηματισμού και λοιπές διατάξεις αρμοδιότητας του Υπουργείου Ψηφιακής Διακυβέρνησης».

Παραπέμπονται στις αρμόδιες Διαρκείς Επιτροπές.

Επίσης, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Θα συζητηθεί η δεύτερη με αριθμό 638/10-3-2025 επίκαιρη ερώτηση πρώτου κύκλου της Βουλευτού Α΄ Θεσσαλονίκης της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Αικατερίνης Νοτοπούλου προς τον Υπουργό Υγείας με θέμα: «Άμεση ανάγκη για τη σύσταση νομικού προσώπου δημοσίου δικαίου ψυχολόγων».

Κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε. Καλημέρα, κύριε Υπουργέ.

Βρισκόμαστε σήμερα εδώ για να συζητήσουμε και να μεταφέρω το αίτημα των συναδέλφων μου ψυχολόγων, αλλά και την αγωνία τους σε σχέση με την πλήρη ρύθμιση του επαγγέλματος του ψυχολόγου κατά τα πλέον σύγχρονα ευρωπαϊκά πρότυπα, τη θεσμική κατοχύρωση και την οργάνωση του επαγγέλματος και, φυσικά, την ενίσχυση των υπηρεσιών ψυχικής υγείας. Γνωρίζετε πως το ζήτημα είναι εξαιρετικά σημαντικό, οπότε είμαι εδώ για να ρωτήσω τις προθέσεις σας, συγκεκριμένα, για τη σύσταση ενός νομικού προσώπου δημοσίου δικαίου ψυχολόγων. Το επάγγελμα του ψυχολόγου είναι ζήτημα δημοσίου συμφέροντος, είναι ζήτημα δημοσίου δικαίου και άρα, είναι επιτακτική ανάγκη η σύσταση ενός νομικού προσώπου δημοσίου δικαίου.

Ο τομέας της ψυχολογίας και, φυσικά, η άσκηση του επαγγέλματος από ψυχολόγους που παρέχουν υπηρεσίες ψυχικής υγείας είτε ως αυτοαπασχολούμενοι είτε ως εργαζόμενοι σε δομές ψυχικής υγείας, ιδιωτικά ή δημόσια, διακρίνεται σήμερα, όπως γνωρίζουμε, σχεδόν από πλήρη ρευστότητα. Δεν υπάρχουν επαρκείς ρυθμίσεις, ειδικές ρυθμίσεις που να ρυθμίζουν τα δικαιώματα, αλλά και τις υποχρεώσεις των επαγγελματιών και, φυσικά, την παροχή κατάλληλων ψυχολογικών υπηρεσιών στο κοινό.

Αναφέρομαι στη σύσταση νομικού προσώπου δημοσίου δικαίου Ελλάδας ως μία επιτακτική ανάγκη, αλλά και ως ένα χρόνιο αίτημα -είναι σε γνώση σας- των ψυχολόγων, αλλά και των ακαδημαϊκών ψυχολογίας της χώρας μας, των εργαζομένων σε δομές και των αυτοαπασχολούμενων.

Όπως γνωρίζετε, έχει κατατεθεί ένα σχέδιο νόμου ήδη από το 2008, το οποίο, βέβαια, δεν τελεσφόρησε. Από τότε μέχρι σήμερα έχουν γίνει πάρα πολλές προσπάθειες είτε οργανωμένες είτε ως πρωτοβουλίες. Η Ελληνική Ψυχολογική Εταιρεία έχει πάρει συγκεκριμένες πρωτοβουλίες. Έχει καταθέσει την πρόταση σε εσάς ήδη από το 2023 και μια πιο συγκεκριμένη πρόταση το 2024, η οποία παρουσιάστηκε και στο ευρύ κοινό μέσα από την ημερίδα που έγινε την προηγούμενη χρονιά. Ταυτόχρονα, υπάρχει και το αίτημά τους προς όλους τους Προέδρους των Κοινοβουλευτικών Ομάδων για να συζητηθεί το θέμα. Θα το καταθέσω στα Πρακτικά.

Από την άλλη μεριά υπάρχουν και πρωτοβουλίες νέων επιστημόνων ή φοιτητών ψυχολογίας. Αναφέρομαι στην πρωτοβουλία σύστασης νομικού προσώπου δημοσίου δικαίου ψυχολόγων Ελλάδας, μια συγκεκριμένη πρόταση, ένα ηλεκτρονικό ψήφισμα το οποίο γνωρίζω ότι έχετε, είναι δημόσιο, έχει συνυπογράφοντα 22 μέλη ΔΕΠ και πάνω από 3.000 υπογραφές επαγγελματιών και φοιτητών ψυχολογίας, το οποίο μάλλον έχει μείνει στα χαρτιά.

Σκοπός όλων αυτών των πρωτοβουλιών είναι να ρυθμιστεί περαιτέρω το επάγγελμα του ψυχολόγου, αλλά να υπάρχει και η δυνατότητα συστηματικής, ουσιαστικής και τεκμηριωμένης παρακολούθησης της επαγγελματικής δραστηριότητας των μελών του. Μιλάμε δηλαδή, για την πρόσβαση όλων των πολιτών και, φυσικά, της πολιτείας και, φυσικά, των επαγγελματιών σε ένα ενιαίο μητρώο υποχρεωτικά αυτήν τη φορά εγγεγραμμένων ενεργών επαγγελματιών ψυχολόγων και, φυσικά, για την υπεράσπιση της δημόσιας ψυχικής υγείας.

Αυτήν τη στιγμή λειτουργούν επαγγελματικοί σύλλογοι ψυχολόγων, υπό την μορφή, όμως, νομικών προσώπων ιδιωτικού δικαίου. Γνωρίζουμε ποια είναι η ισχύουσα νομοθεσία. Απόφοιτοι τμημάτων ψυχολογίας δικαιούνται να ασκήσουν το επάγγελμα του ψυχολόγου κατόπιν χορήγησης άδειας ασκήσεως επαγγέλματος από τις αρμόδιες διευθύνσεις των επαγγελμάτων υγείας των περιφερειών. Υπάρχει, φυσικά, και ο Κώδικας Δεοντολογίας Ψυχολόγων από το έτος 2019 και φυσικά ο ν.991/1979 που πρέπει να τροποποιηθεί. Δεν υπάρχει, όμως, φορέας με τη δικαιοδοσία να επιτηρεί την εφαρμογή των κανόνων παροχής ψυχολογικών υπηρεσιών ούτε την τήρηση του κώδικα δεοντολογίας. Η δε αυστηροποίηση των ποινών για την αντιποίηση του επαγγέλματος που φέρατε με πρόσφατο νόμο του Υπουργείου Δικαιοσύνης δεν λειτουργεί. Σας το είχα αναφέρει και τότε.

Επειδή, λοιπόν, και τα εργασιακά δικαιώματα των εργαζομένων ψυχολόγων, αλλά και οι συνθήκες κάτω από τις οποίες παρέχεται το επάγγελμα, παραμένουν μερικώς ρυθμισμένες ή αρρύθμιστες, επειδή υπάρχει έλλειψη φορέα με τα χαρακτηριστικά επαγγελματικού συλλόγου με σκοπό τη ρύθμιση και την οργάνωση του επαγγέλματος, αλλά και την προσπάθεια συνεχούς βελτίωσης των υπηρεσιών και επειδή είμαστε εδώ για να προασπίσουμε το δημόσιο συμφέρον και την ψυχική υγεία, θέλω να σας καλέσω να μας απαντήσετε συγκεκριμένα ποια είναι η πρόθεσή σας, κύριε Υπουργέ, γύρω από τη σύσταση νομικού προσώπου δημοσίου δικαίου, ποια είναι η πρόθεσή σας γύρω από την προάσπιση και τη ρύθμιση του επαγγέλματος κατά τα ευρωπαϊκά πρότυπα με συγκεκριμένα χρονοδιαγράμματα, συγκεκριμένες ενέργειες και, φυσικά, με διαβούλευση με όλα τα εμπλεκόμενα μέρη.

Σας ευχαριστώ.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς, κυρία Νοτοπούλου.

Θα απαντήσει ο Υφυπουργός Υγείας κ. Δημήτρης Βαρτζόπουλος.

Ορίστε, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε Πρόεδρε, κυρία συνάδελφε, θα είμαι εξαιρετικά σύντομος, απλούστατα διότι συμφωνώ όχι μόνο με τον σκοπό της ερωτήσεώς σας, αλλά και με το verbatim, δηλαδή με την όλη αιτιολόγησή σας.

Πιστεύω και εγώ ακραδάντως ότι πλέον είναι καιρός να υπάρξει και εδώ ένα νομικό πρόσωπο δημοσίου δικαίου, το οποίο να ρυθμίζει το επάγγελμα του ψυχολόγου κατά τον ίδιο τρόπο, παραδείγματος χάριν, που έχει ρυθμιστεί εδώ και δεκαετίες το επάγγελμα του γιατρού, με τη δημιουργία, δηλαδή, ενός πανελλήνιου συλλόγου αντίστοιχου του Πανελληνίου Ιατρικού Συλλόγου όσον αφορά στο νομικό πλαίσιο και τις αρμοδιότητες. Όπως ξέρετε, είναι σημαντικές οι αρμοδιότητες του Πανελλήνιου Ιατρικού Συλλόγου και, πραγματικά, συμφωνώ ότι πρέπει να γίνει αντίστοιχος σύλλογος και για τους ψυχολόγους.

Όσον αφορά τώρα στο γιατί δεν έχει γίνει μέχρι τώρα, θα μου επιτρέψετε να πω ότι αυτό έχει σχέση με τον φόρτο της εργασίας που είχαμε τους τελευταίους δεκαεννιά μήνες που έχω εγώ αυτό το χαρτοφυλάκιο όσον αφορά στην τακτοποίηση άλλων ζητημάτων του χώρου, όπως το σημαντικό ζήτημα της δημιουργίας του Εθνικού Δικτύου Υπηρεσιών Ψυχικής Υγείας. Εκείνο το οποίο μπορώ να πω είναι ότι ελπίζω ότι θα μπορέσω και εντός της τρεχούσης περιόδου, δηλαδή μέχρι το καλοκαίρι να μπορέσω να το έχω προ της Αντιπροσωπείας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρία Νοτοπούλου, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Κύριε Υπουργέ, χαίρομαι που αναγνωρίζετε την αναγκαιότητα να συσταθεί ένα νομικό πρόσωπο δημοσίου δικαίου, να ρυθμιστεί πλήρως το επάγγελμα και να προστατευτεί η δημόσια ψυχική υγεία.

Για να είμαι ειλικρινής προσπαθώ και θέλω να το πιστέψω ακριβώς γιατί μεταφέρω την αγωνία των συναδέλφων όπως προείπα. Έχει όμως προηγηθεί από μέρους σας αυτός ο φόρτος εργασίας, μία ψυχιατρική απορρύθμιση. Όπως γνωρίζετε δημιουργήσατε έναν υδροκέφαλο οργανισμό στον χώρο της απεξάρτησης, αφήσατε έκθετο στο σύνολό του το δυναμικό ψυχικής υγείας, αδιαφορήσατε επιδεικτικά για τα κέντρα πρόληψης και τις τοπικές κοινότητες. Θα μπορούσατε, κύριε Υπουργέ, αντί να βιαστείτε να διαλύσετε την ψυχική υγεία, να ασχοληθείτε με την πλήρη ρύθμιση του επαγγέλματος και τη σύσταση ενός νομικού προσώπου δημοσίου δικαίου. Θα μπορούσατε να είχατε καλέσει όλα τα κόμματα της Αντιπολίτευσης να συμβάλουμε στη διαμόρφωση της πρότασης. Θα έπρεπε να είχατε ήδη καλέσει όλους τους εμπλεκόμενους φορείς -Ελληνική Ψυχολογική Εταιρεία, Σύλλογο Ψυχολόγων, πρωτοβουλίες- και οποιονδήποτε εμπλέκεται και ασκεί το επάγγελμα να εκφράσει άποψη και να καταθέσει συγκεκριμένες προτάσεις.

Να θυμίσω ότι δεν παρευρεθήκατε στην ημερίδα. Εγώ ήμουν παρούσα. Παρ’ όλα αυτά, μεταφέρθηκε ο χαιρετισμός σας. Επειδή, λοιπόν, είναι αδήριτη ανάγκη να συσταθεί το νομικό πρόσωπο δημοσίου δικαίου, εγώ θέλω να σας πω ότι δεν έχω καλυφθεί από την απάντησή σας ως προς το χρονοδιάγραμμα. Οι ευχές δεν είναι η αρμοδιότητα της Κυβέρνησης. Οι πράξεις, η πολιτική βούληση και η επίλυση των προβλημάτων είναι ευθύνη της πολιτείας ιδιαίτερα όταν το επάγγελμα του ψυχολόγου σήμερα είναι προφανώς ένα επάγγελμα με ιδιαίτερη δυναμική. Υπάρχει η αδήριτη ανάγκη της κοινωνίας για πρόσβαση σε υπηρεσίες ψυχικής υγείας αξιόπιστες, δωρεάν. Δεν παρέχετε ούτε αυτό. Έχουμε συζητήσει όλη αυτή την προηγούμενη περίοδο και για τα κέντρα πρόληψης και για τις δομές των δήμων οι οποίες βρίσκονται αυτή τη στιγμή με κραυγή αγωνίας.

Εν πάση περιπτώσει, στο συγκεκριμένο ζητώ συγκεκριμένη δέσμευση από εσάς για τον τρόπο που θα διαβουλευτείτε με τους εμπλεκόμενους και τη Βουλή φυσικά, αλλά και το χρονοδιάγραμμα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Νοτοπούλου.

Κύριε Υπουργέ, παρακαλώ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κυρία συνάδελφε, χαίρομαι πραγματικά που αναγνωρίζετε ότι η δημιουργία του Εθνικού Δικτύου Υπηρεσιών Ψυχικής Υγείας και του Εθνικού Οργανισμού Πρόληψης και Αντιμετώπισης των Εξαρτήσεων ήταν ένα μείζον έργο το οποίο, όπως αντιλαμβάνεστε σήμερα ως έμπειρος κοινοβουλευτικός, έχει και μία σειρά αναγκών εκδόσεως δεκάδων κανονιστικών πράξεων δεύτερου βαθμού, υπουργικών αποφάσεων, κοινών υπουργικών αποφάσεων. Ξέρετε ότι ο νόμος που ψηφίστηκε τον Αύγουστο του 2024, ισχύει από τον Φεβρουάριο του 2025. Έχουμε μία σειρά ακόμη υπουργικών αποφάσεων τις οποίες πρέπει να επεξεργαστούμε, να υποβάλλουμε και να δημοσιεύσουμε.

Εκείνο το οποίο μπορώ να σας πω -και σίγουρα το γνωρίζετε- είναι ότι ήδη έχω καλέσει όλους τους εμπλεκόμενους, δηλαδή τα σωματεία τα οποία αυτή τη στιγμή δραστηριοποιούνται στον χώρο των ψυχολόγων. Θα σας έχει ενημερώσει, είμαι βέβαιος, το προεδρείο της ΕΛΨΕ ότι τους έχω δει επανειλημμένως. Η δεύτερη κατάθεση της πρότασης δημιουργίας νόμου δηλαδή δημιουργίας και υποβολής διατάξεως για το νομικό πρόσωπο δημοσίου δικαίου που αναφέρατε υποβλήθηκε σε εμάς κατόπιν δικής μου προτροπής προς το διοικητικό συμβούλιο. Αν υπάρχει μία καλή προετοιμασία ελπίζω πράγματι σύντομα να μπορέσουν όλα αυτά να γίνουν πράξη.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Θα συζητήσουμε τώρα την πρώτη με αριθμό 633/10-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Για την άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων (ΚοιΚεΨΥΠΕ) Ηρακλείου (πρώην Ιατροπαιδαγωγικό) και της Παιδοψυχιατρικής Κλινικής του ΠΑΓΝΗ».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, στις 24 Φεβρουαρίου 2025 εξωθήθηκε σε παραίτηση η μοναδική παιδοψυχίατρος που εργαζόταν στο Κοινωνικό Κέντρο Ψυχικής Υγείας Παίδων και Εφήβων του νομού, εφεξής ΚοιΚεΨΥΠΕ, ύστερα από πιέσεις που της ασκήθηκαν στη σύσκεψη που έγινε στην 7η ΥΠΕ για να εφημερεύει και στην Παιδοψυχιατρική Κλινική του ΠΑΓΝΗ ενώ είναι η μοναδική παιδοψυχίατρος που καλύπτει όλη την ανατολική Κρήτη σε πρωτοβάθμιο επίπεδο. Θα καταθέσω βέβαια και το έγγραφο παραίτησης της κ. Μπιτζαράκη Αικατερίνης, υπεύθυνη του ΚοιΚεΨΥΠΕ του Βενιζελείου Νοσοκομείου Ηρακλείου.

Αλήθεια, κύριε Υπουργέ, με αυτό τον τρόπο προσπαθεί η Κυβέρνηση, το Υπουργείο, η υγειονομική περιφέρεια να μπαλώσει τα κενά που οι ίδιοι έχετε δημιουργήσει και επιδεινώνετε συνεχώς το πρόβλημα; Το πρόβλημα της υποστελέχωσης σε αυτό το ευαίσθητο τομέα της ψυχικής υγείας παιδιών και εφήβων το έχουμε αναδείξει ως ΚΚΕ με αλλεπάλληλες κοινοβουλευτικές παρεμβάσεις. Ειδικά για το ΚοιΚεΨΥΠΕ επισημαίνουμε ότι είναι μια δομή κομβικής σημασίας καθώς εξυπηρετεί τους Νομούς Ηρακλείου και Λασιθίου και φυσικά τα γύρω νησιά. Από το καλοκαίρι του 2022 η υπεύθυνη παιδοψυχίατρος του ΚοιΚεΨΥΠΕ είχε κρούσει τον κώδωνα του κινδύνου όταν με επιστολή της στις 7-6-2022 τόσο στην 7η ΥΠΕ όσο και στο Υπουργείο ενημέρωνε για την εκρηκτική κατάσταση που επικρατεί στο ΚοιΚεΨΥΠΕ ζητώντας εναγωνίως τη στελέχωση σε παιδοψυχίατρους και σε άλλο επιστημονικό προσωπικό, κοινωνικούς λειτουργούς, εργοθεραπευτή, διοικητικό προσωπικό, επισκέπτες υγείας, ψυχολόγους. Θα καταθέσω στα Πρακτικά και αυτή την ανοιχτή επιστολή της κ. Μπιτζαράκη.

Καλύπτει ήδη υποστελεχωμένους δύο Νομούς, Ηρακλείου και Λασιθίου, με έναν πληθυσμό που θα έπρεπε να καλύπτεται από τρεις τουλάχιστον, από τρία τουλάχιστον ιατροπαιδαγωγικά κέντρα, σύμφωνα πάντα με τις προδιαγραφές του Παγκόσμιου Οργανισμού Υγείας. Ωστόσο από το 2022 η κατάσταση του τομέα ψυχικής υγείας και ιδιαίτερα των παιδιών και εφήβων έχει χειροτερέψει. Αυτά είναι τα αποτελέσματα φυσικά της πολιτικής των άγριων περικοπών της Κυβέρνησης για τα ζητήματα της υγείας του λαού συνολικότερα αλλά και στην Κρήτη τα οποία επιδεινώνονται ακόμα περισσότερο με την πολιτική της Ευρωπαϊκής Ένωσης και της Κυβέρνησης για ενίσχυση της πολεμικής οικονομίας σε βάρος των λαϊκών αναγκών. Συνεχίζεται η υποβάθμιση των δημόσιων μονάδων υγείας κύρια της υποστελέχωσής τους και η εμπορευματοποίηση των υπηρεσιών τους. Ενισχύετε τις μη κυβερνητικές οργανώσεις και τις ΚΟΙΝΣΕΠ στέλνοντας τους ασθενείς με τις οικογένειές τους βορά στους ιδιώτες.

Σαν ρωτάμε, λοιπόν κύριε Υπουργέ, τι μέτρα προτίθεται να πάρει η Κυβέρνηση, το Υπουργείο ώστε άμεσα να προσληφθεί όλο το αναγκαίο μόνιμο ιατρικό νοσηλευτικό και λοιπό επιστημονικό προσωπικό για την άμεση στελέχωση του ΚοιΚεΨΥΠΕ και της Παιδοψυχιατρικής Κλινικής του ΠΑΓΝΗ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Παρακαλώ, κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, θα μου επιτρέψετε να σας πω ότι η συνάδελφος παιδοψυχίατρος παραιτήθη, αλλά η δική μου ενημέρωση είναι ότι από την υπηρεσία της δηλαδή από την 7η ΥΠΕ παρεκλήθη η συνάδελφος να βοηθήσει στην υποστήριξη της εφημέρευσης, της εφημερίας δηλαδή, της πανεπιστημιακής ψυχιατρικής κλινικής παίδων και εφήβων του Πανεπιστημιακού Γενικού Νοσοκομείου Ηρακλείου διά της μετατροπής των δύο ενεργών εφημεριών που πραγματοποιεί εδώ και πάρα πολύ καιρό στο δικό της νοσοκομείο, το Βενιζέλειο, σε μία εφημερία ετοιμότητας. Είμαι βέβαιος ότι γνωρίζετε ότι η εφημερία ενεργός σημαίνει ότι είναι εκεί, πηγαίνει εκεί, κοιμάται το βράδυ εκεί, ενώ η ετοιμότητας είναι ότι κοιμάται στο σπίτι και καλείται μόνον εφόσον υπάρχει ανάγκη. Άρα, εζητήθη, γιατί υπάρχει -και σίγουρα το γνωρίζετε- οξεία ανάγκη ιατρών και εφημερεύσεων υποστήριξης, δηλαδή εφημεριών στην Πανεπιστημιακή Κλινική Παίδων και Εφήβων του Πανεπιστημιακού Νοσοκομείου, αντί να κάνει δύο ενεργές εφημερίες στο δικό της νοσοκομείο να κάνει μία εφημερία ετοιμότητας, δηλαδή από το σπίτι, για να βοηθήσει την πανεπιστημιακή κλινική.

Η συνάδελφος δεν δέχτηκε και παραιτήθηκε. Εν πάση περιπτώσει, εξ όσων γνωρίζω, γίνονται ενέργειες από την διοίκηση της 7ης Περιφέρειας να την μεταπείσουν.

Όσον αφορά το ζήτημα της στελεχώσεως του ΚοιΚεΨΥΠΕ, επειδή είστε παλαιός κοινοβουλευτικός, σίγουρα θα γνωρίζετε ότι πραγματικώς υπάρχει μεγάλη έλλειψη εξειδικευμένων επαγγελματιών ψυχικής υγείας παίδων και εφήβων στη χώρα γενικώς εδώ και πολλές δεκαετίες. Δεν έχουμε παιδοψυχιάτρους, όπως δεν έχουμε και εξειδικευμένους παιδοψυχολόγους. Δεν έχουμε αρκετούς παιδοψυχιάτρους. Και αυτό οφείλεται σε ζητήματα τα οποία έχουν σχέση και με την ειδικότητα και με τον αριθμό των διαθέσιμων κλινών επί των οποίων και γίνεται αυτή η εξειδίκευση. Υπάρχουν βέβαια τρεις ΠΕ ψυχολόγοι στο Κέντρο Ψυχικής Υγείας Παιδιών και Εφήβων. Υπάρχουν τρεις ειδικοί παιδαγωγοί. Υπάρχει ένας ειδικός παιδαγωγός, ένας κοινωνικός λειτουργός, δύο λογοθεραπευτές, μία επισκέπτρια υγείας και υπάρχει και διοικητική υποστήριξη από έναν υπάλληλο.

Έχουμε επίσης δρομολογήσει, έχουμε εγκρίνει δηλαδή, τη δυνατότητα πρόσληψης με σύμβαση έργου. Αυτό -εννοείται- είναι κατ’ ουσίαν σύμβαση με ιδιώτη ο οποίος παρέχει υπηρεσίες με δελτίο υπηρεσιών, έτσι ώστε -διότι πολλές φορές το έχουμε επιχειρήσει αυτό και πάλι υπάρχει έλλειψη ενδιαφέροντος- να συνεχίσουμε να ζητούμε παιδοψυχιάτρους και για την κλινική και για το κέντρο ψυχικής υγείας.

Επίσης για να καλύψουμε τις ανάγκες, ιδίως ανάγκες γνωματεύσεων και λειτουργίες μέχρις ότου δούμε πώς θα εξελιχθεί το θέμα με τη συγκεκριμένη συνάδελφο, έχει συμφωνηθεί μετακίνηση ενός ειδικού παιδιάτρου, παιδονευρολόγου στο κέντρο ψυχικής υγείας για ορισμένες ημέρες για να καλυφθούν οι επείγουσες ανάγκες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, χειρότερο το κάνατε στην πρωτολογία σας. Δηλαδή και να μειωθούν οι εφημερίες στο Βενιζέλειο Νοσοκομείο Ηρακλείου και να ενισχυθεί με μία εφημερία το Πανεπιστημιακό Γενικό Νοσοκομείο. Είναι δηλαδή στην κυριολεξία μπαλώματα, που αποβαίνει σε βάρος και της ψυχικής υγείας των ασθενών και εξουθένωση των εργαζομένων.

Αυτή η κατάσταση βέβαια δεν είναι τωρινή. Είναι το αποτέλεσμα χρόνιας υποβάθμισης, υποχρηματοδότησης, υποστελέχωσης του νοσοκομείου, συνολικά του δημόσιου συστήματος υγείας με ευθύνη διαχρονικά όλων των κυβερνήσεων. Και κάνετε πως δεν καταλαβαίνετε, λες και είναι ψιλά γράμματα, λες και είναι και εγώ δεν ξέρω τι.

Εδώ και πολύ καιρό λειτουργεί με μειωμένο προσωπικό -δεν το ξέρετε αυτό;- καλύπτοντας μεγάλο τμήμα του νησιού σε ένα τόσο ευαίσθητο τομέα, όπως η ψυχική υγεία παιδιών και εφήβων, που απαιτεί εξειδίκευση εμπειρία και σταθερή θεραπευτική σχέση. Η υπεύθυνη του ΚοιΚεΨΥΠΕ, η κ. Μπιτζαράκη, όπως είπα και στην πρωτολογία μου, επιβαρυμένη όπως η ίδια λέει -το λαμβάνετε αυτό άραγε υπ’ όψιν σας;- εκτός από τον κύριο όγκο του κλινικού έργου και με όλο το διοικητικό και γραφειοκρατικό που είναι υπέρογκο, δηλαδή οι γνωματεύσεις ΕΟΠΥΥ, οι εισηγητικοί φάκελοι των ΚΕΠΑ, έγγραφα εισαγγελικών εντολών, επικοινωνίες με υπηρεσίες και ούτω καθεξής, βρίσκεται στο χείλος της εργασιακής υπερφόρτωσης. Αυτά λέει η ίδια.

Αναφέρει επιπλέον στην ανοιχτή επιστολή της ότι σύμφωνα με τα στατιστικά τους στοιχεία των εργαζομένων, των γιατρών που παρουσιάστηκαν μάλιστα και σε πρόσφατο συνέδριο -πιθανά να τα έχετε και εσείς υπ’ όψιν- στη χρονιά που πέρασε, σημειώθηκε αύξηση των αιτημάτων για παιδοψυχίατρο κατά 78%. Το ειρωνικό, όμως, είναι ότι ταυτόχρονα με αυτή την αύξηση, είχαμε αιφνίδια ιατρική υποστελέχωση του ΚοιΚεΨΥΠΕ. Πείτε μου, πώς γίνεται αυτό;

Η δεύτερη μόνιμη γιατρός του τμήματος τέθηκε σε αναστολή εργασίας, χωρίς ποτέ να υπάρξει κίνηση να αντικατασταθεί. Αυτά λέει η κ. Μπιτζαράκη. Την διαψεύδετε;

Να θυμίσουμε ότι ο Παγκόσμιος Οργανισμός Υγείας προβλέπει την κατακόρυφη αύξηση των ψυχικών νόσων τα επόμενα χρόνια. Το ίδιο είχε συμβεί με το ιατρείο πήξης του Βενιζέλειου Νοσοκομείου Ηρακλείου και της Παιδοψυχιατρικής Κλινικής του ΠΑΓΝΗ.

Να ξεχάσουμε την εγκληματική στάση της διοίκησης του ΠΑΓΝΗ, η οποία κατέφυγε σε απαράδεκτα και επικίνδυνα εντέλλεσθε είτε προς τον μοναδικό παιδοψυχίατρο για συνεχιζόμενη υπερεφημέρευση είτε προς τους ψυχιάτρους ενηλίκων για περίθαλψη παιδιών; Αυτό έγινε στις 28 Ιουνίου του 2024 για το παιδοψυχιατρικό περιστατικό, που χρειάστηκε νοσηλεία και έγινε προσπάθεια από τον μοναδικό εφημερεύοντα ψυχίατρο να βρεθεί κλίνη ανά την Ελλάδα χωρίς αποτέλεσμα. Η διοίκηση του ΠΑΓΝΗ έδωσε εντέλλεσθε για τη νοσηλεία του ανήλικου στην ψυχιατρική κλινική, μεταθέτοντας ουσιαστικά την ευθύνη της νοσηλείας στους εφημερεύοντες ψυχιάτρους ενηλίκων.

Η νοσηλεία -το γνωρίζετε πάρα πολύ καλά εσείς ο ίδιος- παιδιών σε συνθήκες ακατάλληλες και επισφαλείς και η παρακολούθησή τους από γιατρούς άλλης ειδικότητας είναι απαράδεκτη, είναι επικίνδυνη. Ψυχιατρική και παιδοψυχιατρική είναι διαφορετικές ειδικότητες.

Οι τραγικές, λοιπόν, ελλείψεις και τα οξυμένα προβλήματα του ΚοιΚεΨΥΠΕ, καθώς και της Παιδοψυχιατρικής Κλινικής του ΠΑΓΝΗ παρ’ όλο που είναι σε γνώση όλων των υπευθύνων από εσάς μέχρι την ΔΥΠΕ και τις διοικήσεις κ.λπ., που αν και γνωρίζατε εδώ και τουλάχιστον τρία χρόνια το πού οδηγείται η κατάσταση, δεν πράξατε τίποτα για την ενίσχυσή τους. Και πραγματικά δημιουργεί πάρα πολλά ερωτηματικά η στάση σας ως Κυβέρνηση, εσείς προσωπικά ως αρμόδιος Υπουργός, η ΥΠΕ, οι διοικήσεις.

Το γεγονός αυτό αποδεικνύει ότι η πολιτική επιλογή καθημερινής απαξίωσης του ΕΣΥ στο πλαίσιο της διαχρονικά εφαρμοζόμενης αντιλαϊκής πολιτικής των κυβερνήσεων με βάση και τις κατευθύνσεις της Ευρωπαϊκής Ένωσης -αυτές υλοποιείται για την εμπορευματοποίηση, την ιδιωτικοποίηση της υγείας, για τη στήριξη των επιχειρηματικών ομίλων στον χώρο της υγείας- έχει καταστροφικές συνέπειες για τον ίδιο τον λαό.

Στη διαχρονική, λοιπόν, πολιτική των κυβερνήσεων απαντάμε με την αλήθεια για την απαράδεκτη κατάσταση που βιώνουν οι εργαζόμενοι. Και αυτό που λέμε -και σε αυτά θα πρέπει να απαντήσετε- είναι: Καμία σκέψη για κλείσιμο του ΚοιΚεΨΥΠΕ, να στελεχωθεί άμεσα με το αναγκαίο προσωπικό, να εξασφαλιστεί η συνέχιση και ασφαλή λειτουργία τόσο του ΚοιΚεΨΥΠΕ όσο και της Παιδοψυχιατρικής κλινικής του ΠΑΓΝΗ, να διαφυλαχθεί και να ενισχυθεί ο δημόσιος δωρεάν χαρακτήρας των δομών ψυχικής υγείας, να μη λειτουργήσει καμία δημόσια μονάδα με ιδιωτικοοικονομικά κριτήρια, να προκηρυχτούν όλες οι κενές οργανικές θέσεις παιδοψυχιάτρων και άλλων ειδικοτήτων σε όλες τις δημόσιες δομές ψυχικής υγείας παιδιών και εφήβων. Γιατί δεν το κάνετε; Να αυξηθούν οι θέσεις ειδικότητας παιδοψυχιατρικής, ώστε να ξεκινήσουν άμεσα να εκπαιδεύονται νέοι παιδοψυχίατροι που παραμένουν σε ομηρία στις λίστες αναμονής, να γίνουν μαζικές προσλήψεις μόνιμου προσωπικού, να μονιμοποιηθούν όλοι οι συμβασιούχοι, επικουρικοί, όσοι είναι μέσω ΟΑΕΔ, όσοι είναι με συμβάσεις ορισμένου χρόνου. Και φυσικά πρέπει να τους δώσετε κίνητρα, να τους εντάξετε στα βαρέα και ανθυγιεινά, να δώσετε ουσιαστικές αυξήσεις στους μισθούς, επαναφορά του 13ου και 14ου μισθού.

Να, λοιπόν, γιατί επιμένουμε και αγωνιζόμαστε για αποκλειστικά δημόσιο δωρεάν σύστημα υγείας και πρόνοιας. Διότι αποτελεί την ασπίδα για τον λαό, για τα παιδιά μας αλλά και για τους ίδιους εργαζόμενους που πρέπει να εργάζονται και να δουλεύουν σε συνθήκες πραγματικά ομαλές, σωστές και με αξιοπρέπεια.

Ευχαριστώ πολύ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε, κύριε Συντυχάκη.

Παρακαλώ κύριε Υπουργέ, έχετε τον λόγο.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, μια και αναφερθήκατε στα προβλήματα της Ψυχιατρικής Κλινικής Παίδων και Εφήβων του Πανεπιστημιακού Γενικού Νοσοκομείου Ηρακλείου και εν γένει στην έλλειψη παιδοψυχιάτρων στην Κρήτη αλλά και σε όλη την Ελλάδα, θα πρέπει να σας ενημερώσω για το εξής, σε περίπτωση που δεν το γνωρίζετε: Από το 2020 έως και σήμερα έχουν εκδοθεί έξι προκηρύξεις για συνολικά επτά θέσεις ειδικότητας ψυχιατρικής παίδων και εφήβων, μία το 2020, μία το 2021, δύο το 2023 και τρεις το 2024, τρεις φορές για επιμελητές Α΄ και τέσσερις φορές για επιμελητές Β΄. Από τις θέσεις αυτές, οι πέντε απέβησαν άγονες. Διορίστηκαν δύο συνάδελφοι εκ των οποίων ο ένας ήταν ήδη υπηρετών σε άλλη θέση και ο άλλος παραιτήθηκε ύστερα από ένα ορισμένο χρονικό διάστημα.

Θα πρέπει να ξέρετε επίσης ότι αυτή τη στιγμή είναι στο στάδιο της αξιολόγησης των υποψηφιοτήτων μια θέση επίκουρου καθηγητού στο Πανεπιστημίου στην ειδικότητα Ψυχιατρικής Παίδων και Εφήβων. Επίσης, είναι στο στάδιο εγκρίσεως από το Υπουργείο Παιδείας μια άλλη θέση αναπληρωτού καθηγητού, για την οποία μάλιστα έχω και προσωπική αντίληψη ότι υπάρχει ενδιαφέρον έτσι ώστε να υπάρξει μέσω αυτής της οδού ενίσχυση της κλινικής και εν γένει της παρουσίας παιδοψυχιάτρων στην 7η ΥΠΕ, δηλαδή στην Κρήτη.

Εκείνο το οποίο, επίσης, θα ήθελα να σας πω είναι ότι και εδώ έχουμε δώσει τη δυνατότητα προσλήψεως παιδοψυχιάτρων με δελτίο παροχής υπηρεσιών, όπως επίσης, έχουμε μονίμως σε δημοσιότητα μία πρόσκληση ενδιαφέροντος, κάτι που είχε επιτύχει στο παρελθόν, ιδίως κατά τους θερινούς μήνες, για συναδέλφους παιδοψυχιάτρους από όλη την Ελλάδα του δημοσίου τομέως, ώστε να βοηθήσουν τη λειτουργία της κλινικής και εν γένει των υπηρεσιών της Κρήτης. Μάλιστα, όπως αντιλαμβάνεσθε -και το γνωρίζετε, βεβαίως, ως παλιός κοινοβουλευτικός- τα χρήματα, εν προκειμένω, δεν είναι λίγα. Οι συνάδελφοι αυτοί οι οποίοι μετακινούνται -είχαν μετακινηθεί στο παρελθόν και ελπίζουμε να μπορέσουμε να το κάνουν και τώρα- λαμβάνουν επιπλέον του βασικού μισθού των εφημεριών και 2.100 ευρώ και έχουν πλήρη κάλυψη των εξόδων παραμονής.

Εκείνο το οποίο θα πρέπει εν γένει να πούμε είναι ότι πραγματικώς υπάρχει έλλειψη παιδοψυχιάτρων στη χώρα και ορθώς το θέσατε, υπό την έννοια ότι υπάρχουν λίγες θέσεις ειδικευομένων, γι’ αυτό και η ειδικότητα αυτή της Παιδοψυχιατρικής είναι από τις μεγαλύτερες στη χώρα και ενδεχομένως, στην Ευρώπη. Εμείς προσπαθούμε να το διορθώσουμε αυτό, εδώ και καιρό, με τη δημιουργία του Εθνικού Δικτύου. Με τον νόμο, δηλαδή, της δημιουργίας του Εθνικού Δικτύου Υπηρεσιών Ψυχικής Υγείας καταργήσαμε και την αναλογία κλινών ένας ειδικευόμενος προς τέσσερις κλίνες, δίνοντας έτσι τη δυνατότητα στις κλινικές και τα Κέντρα Ψυχικής Υγείας να ζητήσουν περισσότερους ειδικευόμενους. Αυτό το έχω ζητήσει ήδη να το κάνουν, ορισμένοι το κάνουν, ορισμένοι δεν το κάνουν ακόμη. Παραδείγματος χάριν, το ΚοιΚεΨΥΠΕ δεν έχει υποβάλει ακόμη θέσεις ειδικευομένου και εκείνο το οποίο, επίσης, προσπαθούμε, είναι σε συνεργασία των υφισταμένων κλινικών και των πανεπιστημιακών τμημάτων των παιδοψυχιατρικών με τις παιδιατρικές κλινικές και με τις κλινικές ψυχιατρικής ενηλίκων, για να υπάρξουν δυνατότητες περαιτέρω αυξήσεως των κλινών για παιδιά και εφήβους έτσι ώστε να υπάρξει και δυνατότης υποστηρίξεως περισσοτέρων θέσεων ειδικευομένων, διότι συμφωνώ και εγώ ότι μόνο μέσω αυτού του τρόπου, θα μπορέσουμε να αυξήσουμε τον χρήσιμο αριθμό παιδοψυχιάτρων στη χώρα.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Θα ολοκληρώσουμε τη σημερινή συζήτηση των επικαίρων ερωτήσεων με την τρίτη με αριθμό 632/10-3-2025 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας του Κομμουνιστικού Κόμματος Ελλάδας κ. Βασίλειου Μεταξά προς τον Υπουργό Περιβάλλοντος και Ενέργειας, με θέμα: «Να απαγορευτεί η κατασκευή και λειτουργία σταθμού αποθήκευσης-αεριοποίησης υγροποιημένου φυσικού αερίου στον Παγασητικό Κόλπο».

Ο κ. Μεταξάς έχει τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρία Υπουργέ, το ζήτημα είναι πολύ γνωστό και είναι γνωστό και σε όσους μας παρακολουθούν και ιδιαίτερα στους κατοίκους της Μαγνησίας που έχουν εκφράσει με πολλούς τρόπους, στον δρόμο για τον αγώνα, την αντίθεσή τους στην επένδυση -έτσι το ονομάζετε, επένδυση- για την κατασκευή πλωτής μονάδας επαναεριοποίησης υγροποιημένου φυσικού αερίου στον Παγασητικό, δίπλα στα σπίτια μας.

Έχουν γίνει πάρα πολλές ερωτήσεις. Μάλιστα, έχουν γίνει ερωτήσεις και από κόμματα που μαζί με τη δική σας Κυβέρνηση έχουν συγκροτήσει όλο εκείνο το νομοθετικό πλαίσιο, για να μπορεί η κάθε εταιρεία να έρχεται και να κάνει τέτοιες επενδύσεις, στηρίζοντας την πράσινη ανάπτυξη της Ευρωπαϊκής Ένωσης κ.ο.κ.. Έχουν κάνει και αυτοί ερωτήσεις. Δεν ήλθαμε εδώ να ακούσουμε μία από τα ίδια. Ο κόσμος ο οποίος έχει βγει στον κόσμο κατά χιλιάδες απέναντι σε αυτούς τους σχεδιασμούς που θα έχουν καταστροφικές συνέπειες για όλη την περιοχή της Μαγνησίας, δεν θέλει να ακούσει ξανά τα ίδια.

Γιατί το λέω; Το λέω γιατί ο Υπουργός κ. Σκυλακάκης το περασμένο καλοκαίρι δήλωνε από εδώ σε αντίστοιχη ερώτηση ότι σύντομα δεν θα συνεχίσει να απασχολεί την τοπική κοινωνία με το ζήτημα αυτό. Ωστόσο, λίγες μέρες μετά η ΡΑΑΕΥ και συγκεκριμένα, ο κλάδος ενέργειας επιβεβαίωσε ξανά την αδειοδότηση προς την εταιρεία και μάλιστα, λίγες μέρες πριν, ο Πρόεδρος και διευθύνων σύμβουλος της συγκεκριμένης εταιρείας δήλωσε ότι η επένδυση, όπως την ονομάζουν, συνεχίζεται κανονικά.

Αυτό το λέω, διότι έχει χορτάσει ο κόσμος του Βόλου να σας ακούει και εσάς, κ. Σδούκου, να λέτε ότι «ο ιδιώτης έχει δικαίωμα να κάνει επενδύσεις εφόσον τηρεί τη νομοθεσία…» -νομοθεσία, βέβαια, που εσείς έχετε φτιάξει κομμένη και ραμμένη στα μέτρα του ιδιώτη, δηλαδή του μεγάλου επιχειρηματικού ομίλου- ότι «…η ΡΑΑΕΥ προχωράει τις διαδικασίες οι οποίες είναι διαδικασίες τυπικές, είναι διαδικασίες σε πρώτη φάση». Επίσης, εσείς η ίδια είπατε ότι «θα δούμε τι θα γίνει αργότερα με τη Μελέτη Περιβαλλοντικών Επιπτώσεων που θα την εξετάσει η Υπηρεσία Περιβαλλοντικής Αδειοδότησης του Υπουργείου» κ.ο.κ.. Τα έχουμε ακούσει αυτά, αλλά την ίδια στιγμή που καλλιεργείτε ένα κλίμα επανάπαυσης στον κόσμο του Βόλου, όλοι αυτοί που λέτε, έχουν κάνει συγκεκριμένες ενέργειες. Τι ενέργειες έχουν κάνει, δηλαδή;

Πρώτον, η Μελέτη Περιβαλλοντικών Επιπτώσεων συνέταξε η ίδια η εταιρεία για τον εαυτό της αυτό που θα ελέγξετε. Η Υπηρεσία Περιβαλλοντικής Αδειοδότησης του Υπουργείου έχει ήδη αποφανθεί και λέει ότι δεν προκύπτουν στοιχεία που να συνεπάγονται μέγιστα περιβαλλοντικά προβλήματα τέτοιου βαθμού που να καθιστούν επιβεβλημένη την επιστροφή της μελέτης και ότι παρότι σημαντική, οι κίνδυνοι είναι αντιμετωπίσιμοι με κατάλληλα μέτρα.

Επί της ουσίας, λέει ότι θα εγκρίνει τη Μελέτη Περιβαλλοντικών Επιπτώσεων και θα προχωρήσει κανονικά το έργο. Και εξάλλου, δεν χρειάζεται να μας το πει η υπηρεσία του Υπουργείου, μας το λέει ο ίδιος ο διευθύνων σύμβουλος της εταιρείας ότι προχωράει αυτό το έργο.

Κοιτάξτε να δείτε. Από αντίστοιχη ΡΑΕ και από αντίστοιχη ρυθμιστική αρχή, ανεξάρτητη κ.ο.κ., πήραν έγκριση και τα τρένα πριν το έγκλημα στα Τέμπη, για να κινούνται και αυτή τη στιγμή με αυτό που κάνετε, πάτε να δημιουργήσετε μια νέα πιθανή κοιλάδα Τεμπών στην περιοχή της Μαγνησίας, με μία επένδυση χάριν της πράσινης ανάπτυξης, της πράσινης οικονομίας που είναι ενεργειακή φτώχεια για τον λαό και χάριν των ενεργειακών ανταγωνισμών που έχετε πάρει συγκεκριμένη μεριά στο στρατόπεδο των Ηνωμένων Πολιτειών, του ΝΑΤΟ, της Ευρωπαϊκής Ένωσης, όπου γίνονται, όμως, πόλεμοι γι’ αυτόν το ενεργειακό και εμπορικό ανταγωνισμό. Ξέρουμε πάρα πολύ καλά τι σημαίνει οι διάφορες ανεξάρτητες αρχές να αδειοδοτούν τέτοιες επενδύσεις για χάρη των κερδών των μεγάλων επιχειρηματικών ομίλων, θέτοντας σε κίνδυνο την ασφάλεια και τη ζωή των κατοίκων μιας ολόκληρης περιοχής. Γι’ αυτό και ζητάμε πολύ συγκεκριμένα πράγματα.

Το ερώτημα είναι: Τι θα κάνετε για να απαγορεύσετε τους συγκεκριμένους σχεδιασμούς και όχι τι ενέργειες έχετε κάνει. Τι ενέργειες θα κάνετε για να απαγορεύσετε τους συγκεκριμένους σχεδιασμούς;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο συνάδελφο.

Η κυρία Υφυπουργός έχει τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Καλημέρα, κύριε Βουλευτά, και ευχαριστώ για την ερώτηση. Δεν είναι η πρώτη φορά -είναι η τρίτη νομίζω, μία φορά εγώ μία ο κ. Σκυλακάκης- που απαντάμε σε αυτό το ερώτημα. Χαίρομαι που το ξαναφέρνετε και έχουμε την ευκαιρία να το ξαναπούμε και προσωπικά αντιμετωπίζω πάντοτε με πολύ σεβασμό ερωτήσεις που προκαλούν ανησυχία στην τοπική κοινωνία, ειδικά όταν συζητάμε μεγάλα ενεργειακά έργα.

Αυτό που μου κάνει εντύπωση, όμως, κύριε Βουλευτά, είναι ότι χρησιμοποιείτε κάποιες εκφράσεις στην ερώτησή σας -το είπατε και εσείς μάλλον- όπως «νέα κοιλάδα των Τεμπών». Ξέρετε, είναι πολύ άσχημο να δημιουργείτε παραλληλισμούς. Και αυτό που σας απαντάω αυτή τη στιγμή, δεν έχει να κάνει με το ερώτημά σας, το βασικό, αν θα γίνει ή δεν θα γίνει η επένδυση και σε ποια διαδικασία βρίσκεται. Θεωρώ ότι δεν είναι σωστό να δημιουργούμε τέτοιες εντυπώσεις στο Ελληνικό Κοινοβούλιο, χρησιμοποιώντας τέτοιες βαρύγδουπες εκφράσεις.

Γιατί το λέω αυτό; Λέτε ότι «η λειτουργία μιας τέτοιας μονάδας θα αυξήσει τον κίνδυνο πρόκλησης μιας τεράστιας περιβαλλοντικής καταστροφής στον Παγασητικό και ότι σε περίπτωση ατυχήματος -που είναι ζήτημα εξαιρετικά πιθανό- θα έχουμε μία νέα κοιλάδα των Τεμπών» και ότι αυτά έχουν, επίσης, επισημανθεί από επιστήμονες.

Πρώτον, θα ήθελα να σας παρακαλέσω πραγματικά να στείλετε στο Υπουργείο όλα αυτά τα στοιχεία που έχετε, με βάση -λέτε- και τη διεθνή πείρα, τα οποία δείχνουν ότι έργα LNG στον κόσμο έχουν προκαλέσει τεράστιες καταστροφές. Γιατί ζήτησα από τις υπηρεσίες του Υπουργείου να κάνουν μια αντίστοιχη έρευνα και να μου φέρουν τα στοιχεία. Επαναλαμβάνω, όμως, ότι αυτό που σας απαντώ δεν έχει να κάνει με το βασικό ερώτημα που μου θέτετε. Δεν προδικάζω, λοιπόν, κάτι. Υπάρχουν αυτή τη στιγμή περίπου πενήντα FSRUπαγκοσμίως και από αυτά που υπάρχουν σήμερα παγκοσμίως -μάλιστα το πρώτο που κατασκευάστηκε ήταν το 2005- μέχρι σήμερα -είκοσι χρόνια, δηλαδή- δεν έχουν προκύψει κάποια ατυχήματα, τουλάχιστον, στα πενήντα LNG που υπάρχουν παγκοσμίως και προφανώς, έχουν σίγουρα ληφθεί υπ’ όψιν αρκετά υψηλές προδιαγραφές.

Έρχομαι τώρα στο ερώτημά σας γιατί και εδώ λέτε κάποια ψέματα στην ερώτησή σας. Λέτε ότι η Κυβέρνηση προχωράει κανονικά τους επικίνδυνους σχεδιασμούς της και λέτε ότι έχουμε αδειοδοτήσει. Αυτό λέτε.

Μα εδώ, κύριε Βουλευτά, έχω την απάντηση της Διεύθυνσης Περιβαλλοντικής Αδειοδότησης. Λέει πράγματι ότι αφού έκανε έναν πρώτο αρχικό έλεγχο πληρότητας, είδε ότι δεν προκύπτουν στοιχεία που να συνεπάγονται μέγιστα περιβαλλοντικά προβλήματα. Αυτό λέει στην αρχή. Στον αρχικό έλεγχο πληρότητας που κάνει σε έναν φάκελο, δεν μπαίνει στην ουσία ακόμη, κάνει έλεγχο πληρότητας. Στη συνέχεια η Διεύθυνση Περιβαλλοντικής Αδειοδότησης λέει ότι στο πλαίσιο της διαδικασίας διαβούλευσης και ενημέρωσης του κοινού η υπηρεσία προχώρησε στη διαβίβαση αντιγράφου του φακέλου αυτού ΜΠΕ στο περιφερειακό συμβούλιο και παράλληλα κατέστη προσβάσιμος ο φάκελος αυτός στις συναρμόδιες υπηρεσίες, στο κοινό για απόψεις και παρατηρήσεις. Οι απόψεις του κοινού και των συναρμόδιων υπηρεσιών και φορέων, όπως θα διατυπωθούν κατά το στάδιο της διαβούλευσης, θα ληφθούν υπ’ όψιν κατά την αξιολόγηση των περιβαλλοντικών επιπτώσεων.

Με βάση τα παραπάνω, η τελική άποψη της υπηρεσίας για τις περιβαλλοντικές επιπτώσεις θα οριστικοποιηθεί στο στάδιο έκδοσης τελικής απόφασης.

Πώς προδικάζουμε, λοιπόν, εδώ ένα αποτέλεσμα και λέτε ότι προχωράει το έργο, ότι έχει αδειοδοτηθεί, δεν υπάρχει κανένα πρόβλημα και είναι ειλημμένες αποφάσεις;

Το ίδιο ισχύει και με την Ρυθμιστική Αρχή Ενέργειας. Εδώ έχω την απάντησή της. Ας μην την επαναλάβω. Δεν ξέρω εάν την γνωρίζετε, αλλά αν θέλετε να σας τη δώσω. Το ίδιο πράγμα λέει και η Ανεξάρτητη Ρυθμιστική Αρχή Ενέργειας.

Επομένως, μιλάμε για μια διαδικασία που αυτήν τη στιγμή βρίσκεται σε εξέλιξη. Δεν έχουμε ακόμη τις απόψεις των υπηρεσιών. Πώς μπορώ να σας πω χωρίς να έχω ακόμη τις απόψεις των υπηρεσιών; Τι να σας πω εγώ χωρίς να μου πουν οι αρμόδιες υπηρεσίες από το Υπουργείο Άμυνας, από το Υπουργείο Πολιτισμού, από τη Χωροταξία, από το Περιβάλλον, από παντού;

Μάλιστα, θα ήθελα να σας δώσω ένα παράδειγμα. To αντίστοιχο FSRU στην Αλεξανδρούπολη πότε πήρε την πρώτη του άδεια; Την πήρε το 2011. Πότε προέκυψε η τελική επενδυτική απόφαση; Το 2021. Από την πρώτη του άδεια το 2021 αποφασίστηκε αν θα υλοποιήσει ο επενδυτής ή όχι το έργο και ξεκίνησε το 2024. Άρα μην προδικάζουμε από τώρα, κύριε Βουλευτά.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε την κυρία Υπουργό.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Κυρία Υπουργέ, μία από τα ίδια και με πολλή άχνη ζάχαρη από πάνω και εκφράσεις.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Αυτό μπορώ να σας πω.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Για να δούμε: Λέτε ότι δεν είναι κοιλάδα των Τεμπών, ότι είναι άσχημο να δημιουργούνται παραλληλισμοί. Για να δούμε: εκατόν εβδομήντα χιλιάδες κυβικά μέτρα. Σωστό το στοιχείο; Σωστό. Είναι επτάμισι χιλιόμετρα από την πόλη του Βόλου, επτακόσια πενήντα μέτρα από τα σπίτια, χίλια εξακόσια μέτρα από το πρώτο χωριό, από την καρδιά του χωριού.

Για να δούμε αν είναι ή δεν είναι κοιλάδα των Τεμπών. Είναι τριάμισι χιλιόμετρα από τη Νέα Αγχίαλο. Ξέρετε ποια είναι η Νέα Αγχίαλος; Είναι εκεί που πριν από ενάμιση χρόνο εκκενώθηκε η περιοχή, εκκενώθηκε η πόλη, γιατί είχαν γίνει κάποιες εκρήξεις στις αποθήκες πυρομαχικών, ανατινάζονταν οβίδες και έσπαγαν τα τζάμια από τα καταστήματα και από τα σπίτια, με κίνδυνο να υπάρχουν τραυματισμοί και εκκενώθηκε μία πόλη. Στα δύο χιλιόμετρα βρίσκονταν οι αποθήκες.

Για πείτε μου εσείς, αν σκάσουν εκατόν εβδομήντα χιλιάδες κυβικά μέτρα αερίου τι θα γίνει εκεί πέρα στα τριάμισι χιλιόμετρα -στα δύο χιλιόμετρα ήταν οι αποθήκες- και στα επτάμισι χιλιόμετρα που είναι ο Βόλος; Καλά, μας κοροϊδεύετε; Το υγροποιημένο φυσικό αέριο το οποίο θα έρχεται θα είναι στους -162 βαθμούς Κελσίου με -195 βαθμούς Κελσίου, θα θερμαίνεται με το νερό του Παγασητικού και θα πέφτουν μέσα και υποχλωριώδες νάτριο και άλλα χημικά. Ο Παγασητικός -ξέρετε γεωγραφία- δεν είναι Ατλαντικός ωκεανός -το λέω γιατί αυτά ήταν τα παραδείγματα των FSRU που αναφέρατε- μια περίκλειστη θάλασσα με μέγιστο βάθος εκατόν δέκα μέτρα. Mε -162 βαθμούς Κελσίου που θα έρχεται και θα παίρνουν τόνους νερού του Παγασητικού, οι εκτιμήσεις του Τεχνικού Επιμελητηρίου Ελλάδας είναι ότι η θερμοκρασία του Παγασητικού θα πέσει επτά με εννέα βαθμούς. Καταλαβαίνετε τι σημαίνει αυτό για το περιβάλλον; Τι σημαίνει αυτό για την περιοχή;

Πήγατε να περάσετε τριακόσους πενήντα τόνους ΤΝΤ από το Λαύριο, αντίστοιχα άλλο οπλισμό για να τον πάτε στην Ουκρανία και ξέρουμε ότι καθημερινά υπάρχουν μαύρα βαγόνια νατοϊκά στα τρένα.

Μπορείτε εσείς να διαβεβαιώσετε, κυρία Υφυπουργέ, ότι δεν θα υπάρξει κανένα σαμποτάζ στο πλαίσιο του ενεργειακού ανταγωνισμού όπως αυτά που γίνονται -δεν ξέρω αν τα γνωρίζετε. Το Nord Stream τον κατέστρεψαν με μία αντίστοιχη έκρηξη.

Καταλαβαίνετε τι έχει να γίνει όταν -που εκεί πάει το πράγμα- οξυνθούν ακόμα περισσότερο οι ανταγωνισμοί; Βάζετε τον Βόλο μέσα στο μάτι του κυκλώνα και μας λέτε κιόλας ότι δεν είναι νέα πιθανή κοιλάδα των Τεμπών. Τι έρχεστε να πείτε δηλαδή ξανά; Αφού κάνατε μία εισαγωγή λέγοντας ότι δεν υπάρχει κανένα περιβαλλοντικό θέμα -σας ανέφερα κάποια λίγα από τα πολλά που έχουν αναφερθεί-, κάνατε την ανήξερη, ότι δεν γνωρίζετε και να σας στείλουμε και τις σχετικές μελέτες. Παραπάνω από δύο χρόνια είμαστε στον δρόμο ενάντια σε αυτό το ζήτημα και έρχεστε να πείτε ότι «θα δούνε οι ανεξάρτητες υπηρεσίες».

Τα είπατε ξανά. Δεν απαντήσατε όμως στο ερώτημα. Το ερώτημα δεν είναι αυτό, κυρία Σδούκου. Το ερώτημα είναι τι θα κάνετε για να απαγορεύσετε. Να πάρετε θέση, λέμε, εσείς ως Κυβέρνηση.

Θα απαγορεύσετε τη συγκεκριμένη επένδυση, ναι ή όχι; Να το πείτε ξεκάθαρα για να ξέρουμε και εμείς, οι κάτοικοι της Μαγνησίας -και όχι μόνο- και πώς θα σας αντιμετωπίσουμε όλους εσάς τώρα και όσους είχαν έρθει πριν από εσάς και όσους θα έρθουν μετά από εσάς να φέρετε αυτή τη νέα κοιλάδα των Τεμπών στην περιοχή της Μαγνησίας.

Εγώ επαναλαμβάνω το εξής: Την ίδια ώρα που λέτε ότι η Ρυθμιστική Αρχή Ενέργειας είναι ουσιαστικά ο Πόντιος Πιλάτος και νίπτει τας χείρας σε αυτήν τη φάση, λέει ότι δεν προκύπτουν στοιχεία που να συνεπάγονται μέγιστα περιβαλλοντικά προβλήματα. Το γράφω αυτό μέσα, ναι ή όχι; Εγώ μπορώ να σας το φέρω πέντε φορές να το διαβάσετε και να το δείτε. Γράφει μέσα ότι «αν και υπάρχουν σημαντικοί κίνδυνοι…». Τι σημαίνει «σημαντικοί κίνδυνοι»; Μπορείτε να μας το πείτε; Εγώ μπορεί να μην το καταλαβαίνω. Λέει ότι υπάρχουν σημαντικοί κίνδυνοι, άρα υπάρχουν κίνδυνοι, αλλά λέει ότι είναι αντιμετωπίσιμοι με τα κατάλληλα μέτρα. Ποια κατάλληλα μέτρα; Σας έχει εμπιστοσύνη ο κόσμος για κατάλληλα μέτρα; Αφού όλα αυτά τα κατάλληλα μέτρα μπαίνουν στο ζύγι του κόστους - οφέλους, όπου κόστος είναι η ασφάλεια και η ζωή του λαού, του κόσμου, όπως έγινε και στο έγκλημα στα Τέμπη. Και ναι, θα το λέμε και θα το πούμε έτσι: ότι αυτό είναι μια νέα κοιλάδα των Τεμπών που πάτε να κάνετε.

Το ερώτημα είναι σαφές και απαντήστε σε αυτό: Τι θα κάνετε για να το απαγορεύσετε για να πάρουμε και εμείς τα μέτρα μας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μεταξά.

Κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Εσείς έχετε παρουσιάσει έναν Παγασητικό σαν να είναι σε εμπόλεμη ζώνη. Πραγματικά δεν μπορώ να καταλάβω.

Διερωτώμαι, όμως, το εξής: Δεν θα πουν οι αρμόδιες υπηρεσίες τι ισχύει και τι όχι και θα το πούμε εμείς εδώ στη Βουλή, κύριε Βουλευτά;

Εσείς πήρατε στοιχεία -εικάζω- από τη μελέτη περιβαλλοντικών επιπτώσεων που καταθέτει ο εκάστοτε επενδυτής σε μία υπηρεσία πριν γνωμοδοτήσει η υπηρεσία, τα αξιολογήσατε και τα κρίνατε.

**KΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Θα απαγορεύσετε την επένδυση, ναι ή όχι;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Μεταξά.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Με συγχωρείτε, πραγματικά, πώς μπορεί να απαντήσει το Υπουργείο όταν δεν έχει στα χέρια του τις γνωμοδοτήσεις των αρμόδιων υπηρεσιών;

Από εκεί και πέρα, ανεξάρτητα από την αδειοδοτική διαδικασία, υπάρχουν πάρα πολλές άλλες παράμετροι για το αν μια επένδυση υλοποιείται ή όχι, γιατί δεν κατασκευάζονται τέτοιου είδους έργα εν κενώ. Χρειάζεται να αξιολογηθεί μια ολόκληρη κατάσταση στην αγορά της ενέργειας, αν υπάρχει η απαραίτητη ζήτηση φυσικού αερίου στην περιοχή που να δικαιολογεί να χρειάζεται να γίνει άλλη μια μονάδα στη χώρα μας; Αυτό έχει αξιολογηθεί ή όχι; Αυτήν τη στιγμή η χώρα μας καλύπτει τις ανάγκες της σε φυσικό αέριο πρέπει να σας πω από τις υπάρχουσες υποδομές.

Το δεύτερο που έχω να σας πω για το συγκεκριμένο έργο ότι δεν είναι στις προθέσεις του Υπουργείου να χρηματοδοτήσει με κρατικά ή ευρωπαϊκά κονδύλια μία τέτοια επένδυση όπως έγινε στο παρελθόν που υπήρχε η αναγκαιότητα στη χώρα μας να έχουμε μία εγκατάσταση σε LNG για να καλύψουμε τις ανάγκες μας.

Επομένως, αυτήν τη στιγμή, αυτό που μπορώ να σας πω ότι δεν είναι καθόλου βέβαιο ότι υπάρχουν οι εμπορικές προϋποθέσεις βιωσιμότητας ενός τέτοιου εγχειρήματος.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Η εταιρεία γιατί το προχωράει;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε συνάδελφε.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Αυτό μπορώ να σας απαντήσω. Ο επενδυτής μπορεί να λέει ό,τι θέλει και μπορεί να κάνει ό,τι θέλει.

Εγώ σας απαντώ από πλευράς του Υπουργείου ότι πρώτον, δεν έχει ολοκληρωθεί η ενεργειακή αξιολόγηση. Μα δεν υπάρχουν οι προϋποθέσεις.

Το άλλο που λέτε, κύριε Βουλευτά, επειδή το άκουσα να το αναφέρετε -και αυτό επίσης το θεωρώ προσβλητικό-, μιλάτε εδώ στην ερώτησή σας για θιασώτες της πράσινης ανάπτυξης και τα μονοπώλια της ενέργειας. Εγώ, λοιπόν, που, ας πούμε, είμαι μια θιασώτρια της πράσινης ανάπτυξης, όπως λέτε, σας απαντώ ότι κάναμε πάρα πολύ καλά που επενδύσαμε ως χώρα στην ενεργειακή ανεξαρτησία της χώρας μας. Γιατί η Ελλάδα σήμερα, κύριε Βουλευτά, αξιοποιεί τις δικές της ενεργειακές δυνατότητες. Ξέρετε νομίζω ότι σήμερα πάνω από το 55% της ηλεκτρικής ενέργειας που καταναλώνουμε το παράγουμε από τις δικές μας πηγές. Αυτή είναι η εγχώρια παραγωγή ενέργειας, η οποία μας επέτρεψε στην έξαρση της ενεργειακής κρίσης να μπορέσουμε να κρατήσουμε τις τιμές του ρεύματος σε προσιτά επίπεδα.

Εσείς, δηλαδή, τι θα θέλατε; Με συγχωρείτε, τι θα θέλατε; Θα θέλατε μια χώρα, η οποία είναι εξαρτημένη από εισαγωγές ενέργειας; Θέλετε δεξαμενόπλοια που να φέρνουν μαζούτ; Τα λιγνιτωρυχεία είναι το όραμά σας; Το όραμα του ΚΚΕ είναι τα λιγνιτωρυχεία;

Εμείς υποστηρίζουμε, λοιπόν, την πράσινη μετάβαση, επειδή αυτή μας οδηγεί στην ενεργειακή αυτάρκεια της χώρας, μας οδηγεί σε μειωμένες εκπομπές ρύπων και καθαρότερο περιβάλλον και μας οδηγεί, προφανώς, σε αυτό που αποζητούμε στο τέλος της ημέρας που είναι φθηνή και άφθονη ενέργεια για τα νοικοκυριά και τις επιχειρήσεις. Αυτό είναι το όραμα της δικής μας Κυβέρνησης και πάνω σε αυτό εργαζόμαστε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 10.06΄ λύεται η συνεδρίαση για τη Δευτέρα 17 Μαρτίου 2025 και ώρα 15.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**